5 Tandas Paling Mahal di Dunia

Tandas merupakan antara tempat laing kotor di rumah atau sesebuah bangunan. Kebiasaannya, kita hanya menghabiskan beberapa minit sahaja dalam tandas untuk membuang air, membasuh muka, menggosok gigi dan mandi.

Disebabkan ini, tandas kebiasaannya jarang diberikan perhatian dalam rekabentuk hiasan rumah. Pengubahsuaian tandas jugga jarang dititik beratkan oleh kebanyakan daripada kita. Cukuplah ianya bersih, tidak berkulat dan boleh berfungsi dengan baik.

Kita mungkin tidak selalu memikirkannya, tetapi mempunyai tandas sebenarnya adalah hak istimewa yang tidak dimiliki oleh semua manusia pada zaman moden kini. Sukar untuk dibayangkan, tetapi terdapat banyak bahagian di dunia yang masih tidak memiliki kemudahan tandas.

Walau bagaimanapun, perkara ini tidak menghalang sebilangan orang daripada benar-benar melabur wang untuk mempunyai tandas yang mahal dan ekslusif. Kali ini, pihak Iluminasi ingin berkongsi pula 5 tandas paling mahal di dunia.

Tandas yang diperbuat daripada kayu ini dihasilkan oleh syarikat Herbeau dan dijual pada harga $14,123. Rekabentuknya juga cukup unik, menyamai rupa takhta yang menjadi tempat duduknya seorang raja.

Maka, tidak hairanlah ia dinamakan sempena penguasa terakhir dinasti Merovingian di Perancis, Raja Dagobert. Tandas ini sangat megah dengan ketinggianya lima kaki. Ia menampilkan tali penarik untuk tujuan "flush" di sudut kiri atas dan lilin di sudut kanan atas.

Tandas ini juga mempunyai tempat meletakkan tangan. Tandas ini akan memainkan lagu, "Le Bon Roi Dagobert," setiap kali penutupnya diangkat.

Tandas ini merupakan hasil idea Jemal Wright, seorang pereka yang mencipta tandas bertatahkan batu permata Swarovski. Rekabentuk tandas ini menampilkan setiap inci bahagian dan bucu tandas ini bertatahkan batu permata Swarovski.

Satu-satunya bahagian yang tidak diletakkan batu permata Swarovski adalah tempat duduk tandas dan bahagian dalam penutup tandas. Hasilnya adalah satu keunikan dan keindahan rekabentuk - sesuatu yang mungkin lebih banyak terdapat di galeri seni dan bukannya bilik mandi anda.

Ini adalah jenis tandas yang pastinya anda akan cuci setiap hari sehingga berkilat, bahkan mungkin selepas setiap penggunaan. Harganya? Cuma $75,000, sesuai jika anda mempunyai lebihan wang untuk dibazirkan.

Tandas ini merupakan satu-satunya tandas dalam senarai ini yang bukan tandas persendirian, sebaliknya sebuah tandas awam yang terletak di Taman Seni Moon River di China.

Lebih mnghairankan, ianya merupakan tempat tumpuan pelancong yng datang ke sini untuk melihatnya sendiri. Tandas ini dikatakan terletak dalam sebuah gua buatan manusia dan pengguna perlu menunggu sehingga 2 jam untuk merasai pengalaman membuang air berlatarbelakangkan keindahan semula jadi.

Tiada bayaran yang dikenakan untuk menggunakan tandas ini, pengguna hanya perlu membayar tiket masuk ke taman ini. Kos pembinaan tandas ini didakwa sekitar $750,000, namun tidak dapat dipastikan mengapakah kosnya begitu tinggi.

Semasa kecil, kita mungkin pernah mendengar "ura-ura" bahawa tandas paling mahal di dunia adalah tandas emas yang digunakan oleh golonga Raja. Nampaknya, sebahagian dakwaan itu mungkin tepat kerana tandas yang diperbuat daripada emas sememangnya wujud, cuma ia bukanlah dimiliki oleh mana-mana Raja atau jutawan.

Sebaliknya, tandas daripada emas yang berharga $5 juta ini dihasilkan oleh syarikat Hang Fung Gold Technology Group untuk satu bilik demonstrasi tandas yang dikenali sebagai  “The Hall of Gold”.

Tandas ini dapat dilihat dan dikunjungi oleh orang ramai, dan banyak pelancong berduyun-duyun ke ruangan ini untuk mengambil gambar mereka. Tandas hanyalah sebahagian daripada keseluruhan barangan yang dipaparkan di bilik pameran tersebut, tetapi sekiranya anda ingin membawa pulang tandas ini, harganya adalah $5 juta.

Menariknya, tandas paling mahal di dunia bukanlah terletak di muka Bumi, sebaliknya di angkasa lepas atau lebih tepat lagi di Stesyen Angkasa Antarabangsa atau ISS. Dengan harga $19 juta, tandas ini adalah tandas termahal yang pernah dibuat dalam sejarah tandas.

Ia dibina oleh Rusia untuk stesen angkasa pada tahun 2008 dan kosnya agak tinggi memandangkan mereka perlu membangunkan teknologi khas bagi membolehkan angkasawan menggunakannya di angkasa lepas yang mempunyai sifar graviti. Tandas ini mempunyai pendakap kaki untuk memastikan angkasawan berada dalam kedudukan yang betul semasa menggunakan tandas. Ia mempunyai vakum khas yang menyedut setiap najis yang dimasukkan ke dalam tangki septik.

Di samping itu, ini adalah satu-satunya tandas yang pernah dibuat yang mempunyai penapis canggih yang mampu mengekstrak air dari sisa najis dan membersihkannya untuk diminum. Dalam erti kata lainnya, kosnya yang mahal ini adalah kerana teknologi yang terdapat padanya.


Kisah Penyokong "Flat Earth" Cari Penghujung Bumi

Fahaman teori "Flat Earth" sudah lama wujud. Malah, teori yang diasaskan oleh Samuel Rowbotham ini juga mempunyai pengikutnya di Malaysia. Bagi yang mungkin jarang mendengar mengenai teori pelik ini, kami pernah menulis mengenai 6 kepercayaan popular teori Flat Earth yang boleh anda baca.

Salah satu fahaman popular penyokong atau pengikut kumpulan ini adalah Bumi sebenarnya dikelilingi oleh tebing ais yang besar bagi mengelakkan segala hidupan terjatuh ke angkasa.

Bagi mereka, sekiranya Bumi ini rata, sudah pastilah ianya mempunyai penghujung atau "tebing". Malah, mereka percaya bahawa Kutub Utara dan Selatan merupakan  dinding penghalang yang mengelakkan air laut tdaripada terjatuh ke angkasa.

Jika begitulah dakwaan mereka, tiadakah sesiapa daripada penyokong fahaman teori ini yang berusaha menjejaki penghujung Bumi ini?

Sepasang suami isteri yang juga pengikut tegar fahaman Flat Earth dari Venice percaya bahawa "pinggir dunia" berada berdekatan Lampedusa, sebuah pulau di Itali yang terletak antara Sicilia dan Afrika Utara yang telah menjadi titik transit utama bagi pendatang yang ingin memasuki Eropah.

Ahli teori ini percaya bahawa pinggir dunia jatuh berhampiran pulau itu dan mereka ingin melihatnya denga mata merekka sendiri. Dalam usaha mereka membuktikan teori bumi rata dan melihat sendiri penghujung dunia ini, mereka memutuskan untuk menjual kereta mereka dan membeli kapal di Termini Imerese, sebuah bandar di utara Sicilia untuk berlayar  ke kawasan ini.

Peristiwa ini dipercayai berlaku pada bulan 6 yang lalu ketika Itali sedang berada dalam kemuncak COVID-19 dan telah dikenakan arahan "lockdown". Hanya 3 bulan kemudian pada September lalu kisah ini mula tular setelah pendedahan mengenainya dibuat oleh doktor yng menyelamatkan mereka.

Namun, pasangan ini hanya sampai ke pulau Ustica sebelum mereka sesat dan diselamatkan oleh doktor maritim bersama sebuah kapal penyelamat. Pasangan ini juga didapati bersalah melanggar beberapa peraturan "lockdown" yang diarahkan di Itali pada ketika itu.

Akibatnya, setelah diselamatkan, mereka dipaksa pula menjalani kuarantin bagi memastikan mereka benar-benar sihat dan bebas dari COVID-19. Setelah diselamatkan oleh Dr. Salvatore Zichichi dari pihak Kementerian Kesihatan, pasangan ini telah di bawa ke Palermo untuk menjalani kuarantin wajib tersebut.

Kerana enggan mengikut arahan kuarantin tersebut, mereka telah berusaha melarikan diri. Malangya, hanya 3 jam kemudian, pihak berkuasa yang mengawal pelabuhan di sana dapat menangkap dan mengagalkan usaha mereka untuk melarikan diri.

Kemudian, mereka cuba melarikan diri buat kali kedua tetapi turut ditangkap. Pasangan ini kemudiannya terpaksa akur dengan arahan menjalani kuaranti selama 2 minggu dan dibawa meniki feri pulang ke tanah besar Itali. Setelah itu, mereka terpaksa melupakan terus keinginan mereka untuk melihat penghujung dunia.

Dr. Salvatore Zichichi dari pihak Kementerian Kesihatan, ketika menceritakan kembali kisahnya menyelamatkan pasangan itu kepada akhbar tempatan La Stampa, beliau memberitahu betapa ironinya pasangan dan penyokong teori Bumi rata ini telah belayar menggunakan kompas.

Dia berkata: 'Yang lucu ialah mereka mengorientasikan diri dengan kompas, alat yang berfungsi berdasarkan daya tarikan daratan. Prinsip yang mereka, sebagai Flat Earthers, harus ditolak."

Kompas adalah antara beberapa alat navigasi tertua dalam sejarah. Penjelajah terdahulu menggunakan mercu tanda tempatan dan bintang untuk menavigasi. Ini menyukarkan perjalanan ke destinasi yang jauh atau tidak diketahui.

Kompas adalah salah satu kejayaan utama yang menjadikan pelayaran seperti itu menjadi kenyataan. Kompas berfungsi dengan mengesan medan magnet semula jadi Bumi.

Bumi mempunyai teras besi yang merupakan sebahagian cecair dan sebahagian daripada kristal pepejal kerana tekanan graviti. Dipercayai bahawa pergerakan di teras luar cecair inilah yang menghasilkan medan magnet Bumi.

Pada dasarnya kompas adalah magnet ringan, iaitu jarum bermagnet yang boleh berputar bebas.


Mengapa Lelaki Lebih Sukakan Wanita Bermata Besar?

Menurut beberapa kajian universiti, didapati bahawa lelaki pada amnya lebih tertarik kepada wanita yang memiliki mata yang lebih besar.

Daya tarikan mata yang lebih besar nampaknya telah menyebabkan berkembangnya satu trend terutamanya di Asia di mana wanita menggunakan kosmetik dan kanta lekap untuk menghasilkan ilusi mata yang lebih besar.

Malah, ramai yang telah mengubah mata secara kekal melalui pembedahan kosmetik.

Yang pertama adalah mata yang lebih besar (termasuk bibir tebal, buah dada besar dan dagu kecil) adalah tanda kepada tahap hormon estrogen yang lebih tinggi.

Wanita yang mempunyai tahap estrogen yang lebih tinggi akan lebih berjaya dan lebih mudah hamil berbanding wanita dengan tahap estrogen yang lebih rendah.

Ini bermakna wanita yang memiliki mata yang lebih besar dilihat sebagai "pasangan" yang lebih baik.

Dan sebab kedua adalah saiz mata yang besar adalah satu ciri neotenous.

Ciri neotenous adalah satu ciri-ciri muda yang dikongsi oleh bayi dan kanak-kanak, yang merupakan ciri yang dapat menarik pasangan berkualiti dengan "dorongan pelindung dan pengasuhan".

Pasangan yang mempunyai dorongan pelindung dan pengasuhan lebih cenderung membantu membesarkan keturunan mereka dan meningkatkan kejayaan pembiakan.

Oleh kerana saiz mata manusia tidak bertambah sepanjang perkembangannya berbanding dengan bahagian badan yang lain, maka ukuran mata relatif terhadap wajah menurun apabila kita membesar.

Pendek kata, mata kita akan kelihatan semakin kecil apabila usia semakin bertambah.

Ini bermakna bayi mempunyai mata yang lebih besar berbanding dengan kanak-kanak dan orang dewasa. Akibatnya, orang yang mempunyai mata besar sering dianggap lebih muda daripada usia sebenar mereka.

Oleh kerana keremajaan pasangan juga dilihatkan sebagai tanda kesuburan, maka lelaki lebih cenderung untuk suka kepada wanita dengan ciri-ciri neotenous, seperti mata besar.

Walau bagaimanapun, ini bukanlah bermakna bahawa lelaki ingin mengawan dengan bayi dan kanak-kanak, yang mana sangat tidak sesuai kerana tidak subur.

Jadi, mengapa biasanya lelaki lebih sukakan wanita yang kelihatan seperti bayi, atau babyface?

Hal ini berkaitan dengan evolusi yang dikenali sebagai "Fisherian runaway selection".

Pemilihan Fisherian mencadangkan bahawa apabila satu jantina (dalam kes ini lelaki) lebih memilih pasangan dengan ciri-ciri genetik tertentu, maka melalui proses pemilihan seksual, jantina bertentangan (dalam kes ini wanita) akan memiliki ciri-ciri tersebut dalam bentuk yang semakin ditokok-tambah atau dibesar-besarkan.

Proses ini dipanggil sebagai "runaway" kerana dari masa ke masa, ia akan menyebabkan peningkatan keutamaan yang lebih tinggi dan sifat-sifat yang lebih ketara, sehinggakan keperluan untuk menghasilkan sifat itu mengimbangi faedah untuk memilikinya.

Contoh yang sempurna dalam kes ini adalah ekor burung merak.

Ekor burung merak memerlukan tenaga yang banyak untuk tumbuh dan dikekalkan, sekaligus mengurangkan ketangkasan burung tersebut dan memudahkan pemangsa melihatnya.

Namun, ia telah berkembang sehingga menunjukkan bahawa burung merak dengan ekor yang lebih panjang dan besar mempunyai beberapa kelebihan.

Proses yang sama memainkan peranan dalam pemilihan lelaki terhadap wanita yang mempunyai ciri-ciri neotenous.


Kenapa Babi Sering Dijadikan Bentuk Tabung Duit?

Tabung duit syiling berkemungkinan besar akan lenyap 10 ke 20 tahun akan datang, disebabkan oleh transisi pertukaran sistem matawang dunia ke arah bentuk digital.

Lagipun dari segi penggunaannya sendiri, duit syiling ini pun agak renyah untuk diuruskan bukan? Tabiat menabung dengan duit syiling pasti akan menjadi memori yang bakal dikenang kerana bagi kanak-kanak generasi sebelum tibanya milenium, tabung merupakan satu barangan yang sangat dibanggakan pemiliknya.

Ramai pasti mempunyai tabung berbentuk bangunan Tabung Haji yang cukup popular. Ada juga yang menyimpan dalam tabung burung nuri Bank Rakyat dan ada juga yang menggunakan tabung gajah BSN.

Walaupun wujud bermacam jenis tabung di dunia - hanya satu bentuk sering dikatakan 'de facto standard' tabung dan sering dipaparkan dalam media khasnya media barat, iaitu tabung jenis babi/khinzir. Kenapa babi dijadikan tabung?

Penggunaan duit syiling sebagai matawang dalam urusan jual beli dan pertukaran, menyebabkan masyarakat zaman dahulu di Eropah sekitar 600 tahun dahulu memerlukan bekas untuk menyimpan syiling mereka di rumah.

Pada era tersebut perkakasan besi agak mahal dan hanya mampu dimiliki oleh golongan bangsawan.

Disebabkan itulah orang kebanyakan akan membeli atau membentuk sendiri bekas yang mereka gunakan, sama ada sebagai perkakas rumah, bekas simpanan dan tabung syiling; menggunakan sejenis tanah liat berwarna jingga yang digelarkan masyarakat tempatan sebagai 'pygg' atau 'pygge' - yang membawa makna 'tanah liat.'

Masyarakat Saxon di Eropah menyebut 'pygg' sebagai 'PAG' bukan 'PIG.'

Apabila berlakunya perubahan ke arah sistem tulisan mereka, huruf Y sistem sebut sebutan mereka termasuklah dalam istilah 'pygg' mula disebutkan sebagai 'ee.' Jadi korupsi sebutan berlaku dikatakan mengubah cara sebutannya.

PYGG mula disebut sebagai 'PEEG' dan cara sebutan lamanya ditinggalkan - bagi merujuk tabung tanah liat mereka.

Walaupun begitu, pendapat ini tidaklah harus anda ambil sebagai fakta.

Carian berkenaan etimologi istilah 'pygg' atau 'pygge' tidak menemui petunjuk yang kukuh berkenaan salasilah istilah tersebut, walaupun hasil carian akan membawa anda kepada banyak artikel tulisan yang mensahihkan pendapat itu.

Babi memainkan peranan yang besar dalam kepercayaan orang zaman dahulu. Masyarakat Mesir zaman kuno misalnya meletakkan babi dalam tahap yang tinggi.

Dijadikan sumber daging, pengurusan sisa sampah serta najisnya digunakan sebagai baja, babi memainkan peranan yang besar sehinggakan diangkat sebagai salah satu simbol penting masyarakat mereka.

Kaum wanita Mesir Kuno dikatakan akan menghadiahkan kalung yang diperbuat daripada silika, diukir agar menyerupai kepala seekor babi betina setiap kali tibanya perayaan tahun baru mereka.

Peranan babi sebagai satu simbol positif ini terus diangkat masyarakat Eropah zaman dahulu, khasnya masyarakat beretnik Jermanik untuk menjadikan anak babi sebagai hadiah kepada anak muda yang tamat pendidikan awal mereka.

Sama ada ada kaitan di antara persepsi masyarakat Mesir Kuno dengan kepercayaan-kepercayaan masyarakat Eropah selepas itu berkaitan babi sebagai simbol ini, tidak dapat diperjelaskan.

Apa yang kita tahu setakat ini - tabung berbentuk babi tertua di dunia telah ditemui di sebuah pekan bernama Billeben yang terletak dalam Thuringia, Jerman dipercayai dibentuk sekitar abad ke 13.

Bagaimanapun, banyak pihak menyangkal penemuan itu disebabkan oleh ketiadaan syiling yang disimpan di dalamnya semasa ditemui - menunjukkan ada kemungkinan 'tabung' yang dijumpai ada juga kemungkinannya bukan sebuah tabung.

Sebuah lagi tabung berbentuk babi yang terkenal di seluruh dunia adalah sebuah tabung yang ditemui di Indonesia yang dinamakan oleh orang tempatan sebagai 'tabung kepeng' bagi menyimpan syiling berbentuk bulat dengan lubang ditengahnya.

Tabung itu yang lengkap dianggarkan dibuat ketika pemerintahan kerajaan Majapahit sekitar abad ke 14. Ada pihak yang mendakwa tabung itu merupakan tabung berbentuk babi tertua dunia - namun sama seperti beberapa dakwaan sebelum ini, kesahihannya belum dapat dipastikan.

Penemuan tabung tersebut bersama banyak tabung berbentuk lain yang telah pecah, menunjukkan masyarakat Indonesia era tersebut telah pun mengamalkan tabiat menyimpan secara peribadi.

Tabung babi yang lengkap itu merupakan satu-satunya tabung yang masih belum dipecahkan untuk dikeluarkan simpanannya, semasa ditemui.

Dalam perihal kaitan antara babi, tabiat menyimpan dan simbol babi sebagai pembawa nasib baik; ada terlalu banyak persoalan-persoalan yang belum dapat kita jawab.

Sekiranya anda baca, banyak pihak nak 'claim' mereka adalah pencetus idea di sebalik penggunaan babi sebagai bentuk tabung tak kiralah di benua Eropah, Asia dan Afrika ketika ini.

Artikel ini ditulis bukan untuk menjawab persoalan yang diajukan, sebaliknya bertujuan hanyalah untuk menjelaskan teori-teori yang ada berkenaan isu 'kenapa babi kerap dijadikan tabung?'

Apa yang kita tahu, babi sudah diangkat sebagai simbol langkah kanan sejak beribu tahun lamanya tetapi dalam era moden - kita gemar 'membabikan' orang lain sebagai satu bentuk slanga negatif.

Sejak bila babi mula dijadikan simbol unsur-unsur buruk dan celaka? Nantikan artikel khas hanya untuk menjelaskan topik tersebut.


Kesan Pandemik COVID-19 Terhadap Bahasa Inggeris

Mana-mana kamus biasanya akan dikemaskini setiap beberapa tahun untuk ditambah atau disunting isi kandungannya, termasuklah kamus terbitan Dewan Bahasa dan Pustaka dan Oxford English Dictionary.

Suntingan ini perlu dilakukan sekiranya terdapat pertambahan perkataan atau frasa ataupun suntingan terhadap definisi sesuatu perkataan. Sekiranya anda merupakan seorang penulis, maka amatlah digalakkan untuk mendapatkan edisi terbaru kamus kerana ianya lebih tepat.

Pada bulan April yang lalu, para penyunting Oxford English Dictionary melakukan sesuatu yang luar daripada kebiasaan. Selama 20 tahun sebelumnya, mereka telah mengeluarkan kemas kini setiap suku tahun untuk mengumumkan kata-kata dan makna baru yang dipilih untuk dimasukkan. Kemas kini ini biasanya tersedia pada bulan Mac, Jun, September dan Disember.

Namun, pada akhir musim bunga dan sekali lagi pada bulan Julai, para penyunting kamus ini telah mengeluarkan kemas kini khas dengan alasan perlunya perubahan ini untuk mendokumentasikan perubahan kesan pandemik COVID-19 terhadap bahasa Inggeris.

Walaupun para penyunting ini telah mendokumentasikan banyak perubahan linguistik yang berkaitan dengan koronavirus, terdapat beberapa pemerhatian mereka yang mengejutkan. Mereka mendakwa, misalnya, bahawa wabak itu telah menghasilkan satu kata yang benar-benar baru, iaitu akronim "COVID-19".

Sebilangan besar perubahan yang berkaitan dengan koronavirus yang diperhatikan oleh penyunting berkaitan dengan kata-kata dan frasa yang lebih lama dan lebih jelas yang dilampirkan ke penggunaan umum, seperti "reproduction number" dan "social distancing". Mereka juga mendokumentasikan penciptaan gabungan kata baru berdasarkan kosa kata yang ada sebelumnya.

Oxford English Dictionary mempunyai hasrat besar untuk menjadi sebuah catatan mengenai bahasa Inggeris dan sejarahnya yang paling luas dan lengkap.

Pada tahun 1884, bahagian daripada edisi pertama diterbitkan. Ia tidak diselesaikan sehinggalah tahun 1928. Selama bertahun-tahun berikutnya, jilid tambahan kata-kata baru diterbitkan untuk melengkapkan edisi pertama dan kemudiannya disatukan ke dalam edisi kedua yang muncul pada tahun 1989. Edisi kedua ini adalah versi yang akan anda dapati di kebanyakan perpustakaan .

Cetakan digital dalam bentuk CD-ROM telah diterbitkan kemudiannya pada tahun 1992. Pada bulan Mac 2000, kamus versi dalam talian telah dilancarkan. Untuk edisi baru ini, para penyunting telah menyemak semula definisi yang berasal dari edisi pertama yang dalam kebanyakan kes sudah berusia lebih dari satu abad.

Oleh kerana saiznya yang terlalu besar, edisi ketiga ini tidak akan diterbitkan dalam edisi cetakan dan mungkin tidak akan selesai sehingga tahun 2034. Pada masa yang sama, para penyunting terus mendokumentasikan bahasa ketika ia berkembang, berubah dan terus berevolusi. Kemas kini setiap suku tahun turut mengeluarkan senarai kata dan penyemakan baru.

Kemas kini khusus yang berkaitan dengan koronavirus memberi kita gambaran bagaimana bahasa dapat berubah dengan cepat dalam menghadapi gangguan sosial dan ekonomi yang belum pernah terjadi sebelumnya. Sebagai contoh, salah satu kesan pandemik ialah membawa istilah perubatan yang sebelumnya tidak jelas ke penggunaan umum dalam pertuturan seharian.

Secara tradisinya, penyunting kamus hanya akan menyenaraikan istilah saintifik dan teknikal hanya jika perkataan-perkataan tersebut cukup popular digunakan di luar disiplin mereka. Perkara ini biasa berlaku untuk kes nama-nama ubat, kerana terdapat ribuan nama ubat-ubatan yang wujud.

Contohnya, anda akan melihat Ritalin dan Oxycontin dalam kamus, tetapi anda tidak akan melihat Aripiprazole. Alasannya mudah, Aripiprazole hanya diketahui oleh segelintir individu tertentu terutamanya dalam bidang perubatan dan tidak popular dalam kalangan orang awam.

Walau bagaimanapun, wabak ini telah menyaksikan sekurang-kurangnya dua nama ubat memasuki wacana umum. Hydroxychloroquine, ubat rawatan malaria yang didakwa oleh beberapa orang sebagai ubat ajaib terhadap virus COVID-19, telah ditambahkan ke Oxford English Dictionary pada bulan Julai, walaupun nama ubat itu telah digunakann dalam media cetak pada awal tahun 1951 lagi.

Satu lagi ubat yang terkenal ialah dexamethasone, ubat yang telah mengurangkan kadar kematian COVID-19. Ia sebenarnya telah wujud dalam media cetak seawal 1958 dan dimasukkan dalam edisi kedua kamus. Dalam kemaskini bulan Julai, para penyunting memberikan petikan yang menggambarkan penggunaan ubat ini untuk memerangi koronavirus.

Kemaskini ini juga merangkumi petikan baru untuk istilah seperti "community transmission" yang telah digunakan sejak tahun 1959 dan "community spread" yang pertama kali didokumentasikan dalam media cetak pada tahun 1903.

Istilah-istilah yang berkaitan dengan pengasingan sosial sudah lama wujud sebelum wabak COVID-19, tetapi istilah tersebut menjadi lebih umum pada tahun 2020.

Perkataan "self-isolate", "self-isolated" and "shelter in place" kesemuanya mendapat definisi baru untuk menggambarkan penggunaannya sekarang. Beberapa istilah juga telah melihat perubahan makna. Pada asalnya, "shelter in place" merujuk kepada mencari keselamatan semasa peristiwa seperti angin puting beliung atau serangan penembak aktif. Kini, ia digunakan untuk merujuk kepada pengasingan sosial yang berpanjangan.

Beberapa perbezaan berdasarkan kawasan juga muncul dalam musim COVID-19. Perkataan "self-isolate" adalah istilah yang lebih banyak dipakai oleh penutur bahasa Inggeris British, sedangkan "self-quarantine" lebih banyak digunakan di Amerika Syarikat.

Perkataan "Rona" atau "the rona" juga banyak digunakan sebagai slanga untuk koronavirus di Amerika Syarikat dan Australia, tetapi penyunting kamus tidak mendokumentasikan penggunaannya yang cukup luas untuk menjamin kemasukannya ke dalam daftar bahasa perkataan baru.

Menurut para penyunting Oxford English Dictionary, ia pertama kali muncul dalam laporan Pertubuhan Kesihatan Sedunia pada 11 Februari sebagai singkatan untuk "coronavirus disease 2019".

Tetapi adakah perkataan ini perlu ditulis sebagai "COVID-19" atau sebagai "Covid-19"? Penyunting kamus turut melaporkan terdapat perbezaan penggunaan perkataan mengikut kawasan untuk istilah ini juga. Penggunaan "COVID" lebih dominan di Amerika Syarikat, Kanada dan Australia sementara "Covid" lebih dominan di UK, Ireland, New Zealand dan Afrika Selatan.

Namun, disebabkan Oxford English Dictionary disunting dan diterbitkan di England, maka perkataan yang lebih dominan di British lebih diutamakan. Dalam kamus dalam talian, perkataan ini muncul di bawah tajuk "Covid-19".

Krisis kesihatan sebelumnya juga melahirkan akronim dan terminologi baru. Hampir 40 tahun yang lalu, istilah AIDS dan HIV memasuki bahasa Inggeris. Namun, akronim ini tidak muncul dalam kamus sehingga edisi kedua diterbitkan pada akhir 1980-an.

Selain itu, pandemik COVID-19 menyaksikan kewujudan perkataan-perkataan baru hasil gabungan dengan perkataan lain. Contohnya, "maskne", jerawat yang disebabkan oleh pemakaian penutup muka, "Zoombombing" iaitu gangguan orang asing dalam persidangan video dan "quarantini" iaitu koktail yang diminum ketika berada dalam isolasi.

Perkataan baru yang terhasil daripada gabungan 2 perkataan termasuklah "covidiot" untuk seseorang yang mengabaikan cadangan keselamatan awam, "doomscrolling" yang berlaku apabila anda membaca cerita berkaitan wabak yang menimbulkan kegelisahan pada telefon pintar anda dan istilah Jerman "hamsterkauf" iaitu pembelian panik.

Kewujudan teknologi pada masa kini amat membantu para penyunting ini dalam mengemaskan kamus sedia ada. Dengan membuat kemas kini secara dalam talian, para penyunting dapat mengesan perubahan bahasa secara nyata dan para penutur bahasa Inggeris tidak lagi perlu risau mereka menyalahgunakan perkataan kerana semuanya boleh disemak secara dalam talian.


5 Tabiat Suami Mithali Yang Tak Ditayang Drama dan Filem

Kehidupan berumah tangga merupakan satu fasa yang membawa perubahan besar kepada hidup seorang lelaki.

Transisi hidup daripada bujang kepada menjadi seorang suami seterusnya seorang ayah memerlukan pengorbanan yang teramat besar bagi mereka, apatah lagi bagi lelaki yang hidupnya penuh 24 jam sehari dengan aktiviti-aktiviti yang menyeronokkan.

Tak semena-mena selepas berkahwin, semua rutin sebelum itu perlu diubah. Bagi kaum wanita, memahami lelaki bukanlah satu tugas mudah lagilah bila anda peminat drama dan filem, yang selalu menampilkan watak suami di luar realiti.

Nak kenal suami sendiri macam mana? Berikut adalah lima tabiat harian suami yang membuktikan dia suami mithali tak mungkin dipaparkan dalam filem atau drama TV.

Adakah suami anda setiap hari selepas dia tamat waktu kerja, dia akan terus meluru pulang ke rumah secepat mungkin untuk kembeli melihat wajah anda? Jika ya, tahniahlah!

Selepas satu tahun ke dua tahun usia perkahwinan (ada yang lebih cepat), seorang lelaki akan mula mendambakan kembali kebebasan yang telah hilang dalam hidupnya. Ini akan menyebabkan ada lelaki yang meronta-ronta jiwanya.

Dia akan menjadikan waktu lepas kerja sebagai 'waktu rehat' daripada perihal rumahtangga - kerana itu saja waktu yang ada untuk dirinya. Beri perhatian kepada suami anda jika dia semakin kerap pulang lewat dan 'merehatkan' dirinya di luar selepas kerja.

Ada yang lebih malang, sesetengah lelaki akan menggunakan alasan 'overtime' tetapi sebaliknya sedang bermain snuker di kedai, nak elak balik ke rumah terlalu cepat. Macam mana nak buat cerita krisis rumahtangga kalau suami terus balik rumah on-time setiap hari?

Pernahkah anda lihat watak drama di mana seorang suami basuh pinggan sebagai rutin, bukan sebab nak tolong isterinya yang penat hari itu? Mana ada.

Kebanyakan drama dan filem gemar meletakkan tanggungjawab basuh pinggan kepada si isteri, sehinggakan banyak babak menjadikan perbuatan suami membasuh pinggan adalah 'hadiah istimewa' buat isteri - pada hari itu.

Apa yang lebih melucukan, si isteri pula boleh tersenyum bangga memandang suami dan berkata "terima kasih bang kerana cucikan pinggan hari ini." Si suami pula tersengih-sengih seolah apa dia buat tu bagus sangatlah padahal hari-hari isteri dia basuh pinggan, langsung tak dipedulikan isteri dia.

Basuh pinggan sekali dua memanglah mampu tersenyum tetapi hanya orang yang benar-benar sabar, mampu basuh pinggan hari-hari. Yang selalu kena bisik kat hati banyak bersabar, isterilah.

Sama seperti kes basuh pinggan, melipat baju pun satu tabiat yang membezakan antara suami OK dan suami KO. Mana ada filem dan drama yang nak menayangkan hero filem perlu lipat baju setiap hari.

Semua baju dan seluar sudah tersedia untuk dipakai ke mesyuarat bagi membincangkan hal ehwal perniagaan berjuta-juta lagi, siap kemas dan bergosok lagi. Siapa yang siapkan? Misteri betul (hint - watak isteri)

Tetapi bagi pasangan yang sedar diri - mereka harus sedar bukan senang nak melipat baju ni, apatah lagi apabila perkara itu perlu dilakukan setiap hari tanpa henti. Tak senang!

Itu kita baru cerita pasal lipat baju. Belum masuk bab basuh baju. Sidai baju. Gosok baju. Apa saja yang berkaitan dengan pakaian ni kenapalah sering digambarkan tanggungjawabnya jatuh pada wanita semata-mata?

Cuba anda sebutkan nama Chef tempatan wanita? Susah kan, berbanding nak sebut nama Chef lelaki dua tiga orang?

Pernahkah anda terfikir kenapa Chef kita yang popular dan ada rancangan sendiri ramai lelaki, tetapi dalam drama yang ditunjukkan memasak setiap hari adalah wanita? Kenapa wujud perbezaan itu entahlah, tetapi itu jelas menunjukkan dari segi kemahiran memasak - potensi untuk lelaki dan perempuan itu sebenarnya seimbang.

Namun kita sering dimomokkan dengan propaganda 'air tangan ibu' sehinggakan kemahiran memasak ini diabaikan, bagi pihak lelaki.

Sehinggakan ada isteri dah rasa bertuah habis lah seandainya suami dia dapat goreng telur atau buat nasi goreng ringkas-ringkas, tak hangit.

Masyarakat kita pun satu hal - ramai sangat yang akan memberikan reaksi terkejut apabila ada lelaki pandai memasak di dapur. Sebab itulah lelaki ramai malas nak jadikan masakan sebagai rutin harian.

Boleh 'impress' orang lain kalau kita memasak sekali-sekala saja, bila ada tetamu datang.

Hendak tak hendak, tak dapat dinafikan bukan semua lelaki akan mampu menerima perubahan hidup yang berlaku selepas berkahwin.

Bagi mereka yang sebelum itu seronok ke sana ke mari, bebanan tanggungjawab yang hadir daripada kehadiran isteri apatah lagi cahaya mata selepas itu, mampu menjadi sesuatu yang sukar untuk di adaptasi - menyebabkan dia mula renggang dengan rumah tangganya sendiri.

Perkara ini memang berlaku dan sangat tidak enak untuk disaksikan, apatah lagi apabila sang suami mula mengabaikan tuntutan yang telah difardhukan kepada dirinya - hanya kerana keinginan mahu kembali seperti dulu.

Tak ada situasi lebih hodoh melainkan melihat gelagat seorang lelaki yang dah bergelar suami, yang berusaha sungguh-sungguh nak ikut cara orang bujang.

Menjadi seorang suami dan lelaki yang baik, memang membosankan bunyinya. Hari-hari mengadap isteri dan anak, lebih sibuk dengan aktiviti yang rutin dan kurang perkara-perkara menarik yang 'instaworthy' (meminjam istilah generasi milenial) yang boleh dikongsikan.

Bagaimanapun pengorbanan yang perlu dilakukan itu akan memberikan pulangan kepada anda, dalam jangka masa panjang bukan saja dalam kehidupan kini tetapi dalam kehidupan selepas kematian.

Drama dan filem sukar sekali untuk memaparkan watak seorang lelaki biasa, kerana skrip memerlukan jalan cerita yang luar biasa untuk menarik minat penonton.

Tetapi dalam realiti kehidupan, ada kalanya apa yang rutin dan biasa itulah yang akan membawa kepada kebahagiaan. Kami doakan anda ketemu calon lelaki yang biasa, bukan mirip watak drama dan mampu membimbing anda di dunia dan di akhirat sana.


Adakah Benar Manusia Boleh Dihidupkan Semula Selepas Dibekukan?

Mungkin anda pernah melihat babak dalam filem di mana seseorang dibekukan atau diletakkan dalam keadaan "cryosleep", kemudiannya dicairkan semula beberapa lama kemudian tanpa berlakunya penuaan atau kesan-kesan lain.

Kadang-kala ini berlaku dengan sengaja seperti seseorang yang mempunyai penyakit tanpa penawar atau secara tidak sengaja seperti membeku dalam glasier.

Sains di sebalik perkara ini sememangnya wujud dan aplikasi kepada praktis ini dikenali sebagai "cryonic" atau krionik.

Ia merupakan satu teknik yang digunakan untuk menyimpan tubuh seseorang pada suhu yang sangat rendah dengan harapan dapat menghidupkannya semula suatu hari nanti.

Teknik ini sedang dilakukan hari ini, tetapi teknologi di sebaliknya masih di peringkat awal.

Seseorang yang dipelihara dengan cara ini dikatakan dalam keadaan penangguhan krionik.

Harapan terhadap amalan ini adalah jika seseorang telah meninggal kerana penyakit yang tidak dapat disembuhkan pada ketika ini, mereka dapat "dibekukan" dan kemudian dihidupkan kembali di masa depan ketika ubatnya telah ditemui.

Ketika ini, adalah menjadi kesalahan undang-undang untuk melakukan penangguhan cronik terhadap seseorang yang masih hidup.

Mereka yang mahu dibekukan secara kriogenik mestilah diisytiharkan telah mati secara sah, bermakna jantung mereka telah berhenti berdegup.

Namun, jika seseorang itu telah disahkan mati, bagaimana mereka boleh dihidupkan kembali?

Menurut syarikat-syarikat yang melaksanakan prosedur ini, "disahkan mati" adalah tidak sama dengan "mati sepenuhnya".

Mereka mendakwa bahawa mati sepenuhnya adalah pada tahap di mana semua fungsi otak berhenti.

Syarikat-syarikat ini juga mendakwa bahawa perbezaannya didasarkan pada fakta bahawa beberapa fungsi otak selular kekal walaupun jantung telah berhenti berdegup.

Krionik mengekalkan sebahagian fungsi sel tersebut (secara teorinya) supaya orang itu dapat dihidupkan kembali di kemudian hari.

Selepas jantung anda berhenti berdegup dan disahkan mati, syarikat yang anda tandatangani perjanjian akan mengambil alih.

Pasukan tindak balas kecemasan dari syarikat tersebut akan memulakan proses secara serta-merta.

Mereka akan menstabilkan badan anda dengan membekalkan otak anda dengan oksigen dan darah yang mencukupi bagi mengekalkan fungsi minimum sehingga anda dapat dibawa ke fasiliti penangguhan krionik.

Tubuh anda dibungkus dalam ais dan disuntik dengan antikoagulan untuk mengelakkan darah anda membeku semasa perjalanan.

Pasukan perubatan bersedia menunggu ketibaan badan anda di fasiliti krionik.

Setelah anda sampai di fasiliti tersebut, pembekuan sebenar akan dimulakan.

Cara mudah dan pantas untuk menyejukkan badan anda adalah dengan memasukkan ke dalam cecair nitrogen yang banyak.

Dan sudah tentu ini boleh dilakukan dan walaupun anda akan membeku, namun sel-sel dalam badan anda akan hancur dan mati.

Ketika air membeku, ia mengembang. Oleh kerana sebahagian besar sel-sel terdiri daripada air, pembekuan memperluaskan "benda" di dalamnya yang merosakkan dinding sel mereka dan mati.

Syarikat-syarikat krionik perlu mengeluarkan dan / atau menggantikan air ini dengan sesuatu yang dikenali sebagai cryoprotectant, seperti antibeku dalam kenderaan.

Campuran berasaskan gliserol ini melindungi tisu organ anda dengan menghalang pembentukan kristal ais. Proses ini disebut "vitrifikasi" dan memungkinkan sel hidup dalam tempoh anda dibekukan.

Selepas proses vitrifikasi, badan anda disejukkan dengan ais kering hingga mencapai -130°C.

Selepas pra-penyejukan ini, tibalah masanya untuk memasukkan badan anda ke dalam bekas individu yang akan dimasukkan ke dalam tangki logam yang diisi dengan nitrogen cecair.

Proses ini akan menyejukkan badan anda hingga suhu sekitar -195.556°C.

Prosedur ini sangatlah mahal di mana harganya boleh mencecah sehingga RM 800,000 untuk memelihara seluruh badan anda.

Jika anda optimis atau wang tidak mencukupi, anda boleh membelanjakan hanya RM 240,000 sahaja bagi memelihara otak anda dengan pilihan yang dikenali sebagai "neurosuspension".

Syarikat-syarikat ini berharap teknologi di masa depan akan membolehkan mereka mengklon atau menjana semula bahagian badan yang lain.

Banyak pengkritik mengatakan bahawa syarikat-syarikat yang melakukan cyronic hanya mengaut keuntungan daripada pelanggan yang mempunyai impian hidup abadi, dan tidak akan berjaya melakukannya.

Malah, saintis-saintis yang melakukan prosedur ini berkata bahawa sehingga kini mereka tidak berjaya menghidupkan semula sesiapa dan menjangkakan tidak dapat berbuat demikian dalam masa terdekat.

Cabaran terakhir adalah jika proses pemanasan tidak dilakukan pada kelajuan dan suhu yang tepat, sel-sel dapat membentuk kristal ais dan pecah.

Walaupun belum ada lagi manusia yang menjalani penangguhan krionik dapat dihidupkan semula, sesetengah organisma hidup boleh dan telah berjaya dihidupkan semula dari kematian atau keadaan hampir mati.

CPR dan defibrilator dapat membawa mangsa kemalangan dan serangan jantung kembali dari kematian setiap hari.

Pakar bedah saraf sering menggunakan proses di mana badan pesakit disejukkan sehingga mereka dapat membedah aneurisma tanpa merosakkan atau memecahkan saluran darah yang berdekatan.

Embrio manusia yang dibekukan di klinik kesuburan, dinyahbeku dan ditanam dalam uterus ibu membesar sempurna menjadi manusia normal.

Sesetengah katak atau amfibia lain mempunyai protein yang dihasilkan daripada sel-sel yang bertindak sebagai antibeku semulajadi yang boleh melindungi haiwan ini jika membeku sepenuhnya.

Ahli kriobiologi berharap teknologi nano boleh membuatkan proses menghidupkan semula manusia menjadi kenyataan.

Nanoteknologi boleh menggunakan mesin mikroskopik untuk memanipulasi atom tunggal bagi membina atau memperbaiki hampir semua perkara, termasuklah sel dan tisu manusia.

Mereka berharap suatu hari nanti, nanoteknologi akan memperbaiki bukan sahaja kerosakan selular yang disebabkan oleh proses pembekuan, tetapi juga kerosakan yang disebabkan oleh penuaan dan penyakit.

Sesetengah ahli kriobiologi telah meramalkan bahawa manusia akan berjaya dihidupkan semula secara krionik yang pertama mungkin berlaku seawal tahun 2045.


Teknologi Penyejukkan Tubuh Unta Bakal Direalisasikan Pada Manusia

Dalam dunia sains, para saintis telah mencipta atau membuat banyak penemuan menarik berdasarkan kajian mereka terhadap haiwan. Sebagai contoh, penciptaan kereta api terlaju di Jepun, Shinkansen telah diinspirasikan oleh burung hantu, penguin dan burung raja udang.

Dengan mengambil inspirasi dari evolusi, baru-baru ini sekumpulan sainti yang diketuai oleh seorang jurutera, Jeffery Grossman dari Massachusetts Institute of Technology  telah mengembangkan teknologi penyejukan baru menggunakan kaedah yang sama dimana unta berupaya mencegah diri mereka daripada berasa terlalu panas di padang pasir.

Cara unta (dan haiwan lain termasuk manusia juga) menyejukkan badan biasanya dengan berpeluh. Apabila suhu badan dalaman meningkat, kelenjar peluh di kulit mula menghasilkan peluh. Air masin ini berada di kulit dan perbezaan kelembapan antara peluh dan udara kering mendorong penyejatan peluh sebagai wap air dengan mengambilnya bersama haba dalam bentuk tenaga.

Berdasarkan konsep ini, kumpulan saintis ini mula membuat kajian terhadap struktur kulit unta untuk mengetahui bagaimana haiwan ini mengawal suhu badannya untuk hidup di kawasan yang sangat panas seperti di padang pasir.

Untuk bertahan hidup di padang pasir, seekor unta memerlukan peluh dan bulu untuk mengekalkan suhu optimum badannya. Sekiranya unta tidak memiliki bulu, ia akan berpeluh terlalu cepat dan kehabisan air, yang merupakan sumber yang sangat berharga untuk unta.

Kumpulan pengkaji itu bertanya-tanya apakah mereka dapat meniru kelenjar peluh unta dan bulu penebat dengan menggunakan dua bahan. Dalam penyelidikan baru yang diterbitkan dalam jurnal Joule, mereka memperincikan teknologi inovatif baru ini yang dapat digunakan untuk menjaga agar makanan dan bekalan perubatan tetap dingin tanpa memerlukan tenaga tambahan.

Untuk lapisan bawah sistem yang diilhamkan daripada unta, mereka menggunakan hydrogel, rangkaian polimer yang sangat menyerap dan boleh menmmpung banyak air. Semasa air meruap dari hidrogel, cecair menyejukkan permukaan di atasnya.

Sementara itu, lapisan atas pula diperbuat dari aerogel, struktur silika hidrofobik yang dipenuhi dengan liang kecil yang menjadikan bahan ini mempunyai lebih dari 90 peratus udara, membolehkannya digelar "bahan paling ringan di dunia". Aerogel bertindak seperti bulu unta, melindungi hydrogel dari suhu persekitaran yang lebih panas dan memperlahankan penyejatan air untuk daya penyejukan yang berterusan.

Walau bagaimanapun, kajian yang dilakukan itu tidak terhenti setakat itu sahaja. Walaupun gabungan hydrogel dan aerogel ini bole "meniru" fungsi lapisan kulit unta, para saintis perlu juga mengetahui beberapa ciri lain pada dua lapisan ini seperti ketebalan dan saiz liang agar dapat menghasilkan kesan penyejukan terbaik.

Lapisan di atas hydrogel harus menjadi penebat dan mempunyai lubang pori supaya air dapat meruap melaluinya. Sekiranya lapisan penebat ini terlalu tipis, ia akan gagal melindungi hydrogel dari panas di sekitarnya.

Sekiranya lapisan aerogel terlalu tebal atau tidak berpori, hydrogel tidak dapat meruap dan teknologi ini akan kehilangan daya penyejukannya. Sekiranya kombinasi terbaik aerogel ditemui, pada dasarnya ia akan mencegah air meruap terlalu cepat, tetapi tidak sepenuhnya.

Untuk mengukur bagaimana pendekatan menggabungkan dua lapisan ini berfungsi, kajian dilakukan dennngan meletakkan sensor haba di bawah lapisan dan meletakkan sistem ini di ruang kelembapan dan suhu yang dikawal. Kumpulan pengkaji ini mendapati dua bahan ini yang meniru kelenjar peluh haiwan dan permukaan bulu ini telah meningkatkan masa penyejukan sebanyak 400 peratus.

Lebih menarik, tidak seperti sistem penyejukan berdasarkan penghawa dingin dan peti sejuk, teknologi hydrogel-aerogel ini tidak menggunakan elektrik, menjadikannya lebih sesuai untuk berjuta-juta orang di seluruh dunia yang tidak mempunyai akses kepada elektrik.

Mary Ann Meador, seorang profesor kejuruteraan di University of Akron dan bekas saintis NASA yang tidak terlibat dengan kajian ini mengatakan bahawa salah satu halangan untuk menerapkan teknologi seperti ini adalah keperluan untuk memastikan hydrogel tetap basah. Kerana hydrogel mendapat kekuatannya dari air, setelah air meruap, bahan tersebut tidak lagi menyejukkan permukaan di atasnya.

Masalah ini tidak timbul pada unta kerana haiwan ini mampu berpeluh untuk memastikan kelembapan pada kulit mereka agar mekanisma penyejukan ini dapat berjalan setiap masa. Dalam teknologi yang dibangunkan ini, sekiranya sistem dua lapis jenis ini dapat dihidupkan kembali dengan air hujan atau pemeluwapan, misalnya, kekuatan penyejukannya tidak akan habis.

Proses rumit yang digunakan untuk membuat aerogel bermaksud pada masa ini ianya lebih mahal daripada bahan penebat lain di pasaran. Walau bagaimanapun, kumpulan pengkaji ini optimis teknik pembuatan baru pada masa hadapn dapat menurunkan kosnya kelak.

Walaupun hydrogel licin dan lentur, aerogel silika tradisional keras dan rapuh. Lapisan atas yang rapuh ini menyebabkan halangan dalam menerapkan teknologi ini dalam produk seperti pakaian atau penebat bangunan, kerana bahannya mudah hancur. Sekiranya aerogel yang lebih fleksibel ditemui, maka aplikasi teknologi ini dapat digunakan dengan lebih meluas.


3 Kaedah Cetak Rompak Terbaru Yang Popular di Malaysia

Kesedaran tentang pentingnya kita sebagai pengguna menyokong produk asli, khasnya judul-judul permainan video serta perisian komputer semakin lama semakin berkembang di Malaysia.

Jauh berbeza dengan 2 dekad dahulu, kempen kesedaran serta operasi pihak berkuasa dalam membanteras penjualan cakera padat yang mengandungi bahan cetak rompak berjaya menangani masalah ini dengan baik.

Namun perubahan teknologi kepada format digital membuatkan permintaan kita kepada bahan cetak rompak juga berubah, mengakibatkan wujud beberapa kaedah baru yang diamalkan dalam memenuhi permintaan pengguna yang enggan membayar harga sepatutnya.

Berikut adalah lima kaedah cetak rompak paling popular dalam era digital.

Seandainya anda buka laman web membeli belah terkemuka di negara kita dan anda lakukan carian kata kunci judul permainan video atau perisian, pasti anda akan menemui tawaran-tawaran harga tak masuk akal oleh penjual.

Permainan video baru mampu dijual pada harga RM30 ke RM50 dalam versi asli sementara perisian pula, dijual berkali-kali ganda murahnya berbanding biasa.

Lebih menarik - pembeli yang membelinya mendapati transaksi penjualan berlaku dengan sempurna dan dia mendapat produk yang dibeli dalam versi asli atau 'original.' Jadi persoalannya di sini - di mana silapnya?

Tidak ramai menyedari sistem penjualan semula kunci digital untuk permainan video atau perisian ini, biasanya didalangi pihak-pihak yang berkaitan dengan jenayah - sama ada melalui penipuan kad kredit atau penyeludupan wang.

Modus operandi penipuan kad kredit adalah dengan membeli kunci digital produk dengan menggunakan kad kredit curi, sebelum perbuatan itu dikesan untuk dijual semula kepada pengguna yang mahukan perisian murah.

Oleh sebab itulah ada kalanya syarat yang diletakkan dalam transaksi memerlukan anda sebagai menggunakan akaun pengguna yang baru, dicipta khas untuk transaksi itu atau menggunakan perisian yang sepatutnya tidak dijual di Malaysia.

Bagi sindiket penyeludupan wang pula, mereka menggunakan dana-dana gelap ini dengan membeli kunci-kunci digital ini seterusnya menjual semula kepada anda produk melalui laman web, membolehkan duit yang diterima dari anda sebagai duit yang telah dibersihkan.

Sindiket perlu menanggung kerugian sedikit kerugian dalam mensubsidikan pembelian anda, tetapi itu lebih baik berbanding wang mereka terus terperap perlu disembunyikan begitu saja.

Penulis melihat rakyat Malaysia gemar sekali mendapatkan sistem kotak 'set-top box' (STB) Android yang memberikan jaminan 'bayar sekali, dapat semua saluran.'

Apa yang paling menarik minat adalah bagaimana pihak-pihak ini menjanjikan kepada anda semua saluran rangkaian Astro pada harga sekali bayaran saja seumur hidup. Tidakkah anda sedar perkara itu merupakan satu kaedah cetak rompak?

Kami bukanlah penyokong tegar Astro disebabkan cajnya yang agak berlebihan (khasnya bagi peminat bola sepak) namun penggunaan STB yang dikendalikan syarikat-syarikat entah dari mana ini adalah sesuatu yang kurang wajar diteruskan.

Anda dijanjikan semua saluran seumur hidup, lengkap dengan STB serta semua filem dan drama terbaru namun semua itu diambil tanpa kebenaran pelesennya yang sah.

Lagipun STB yang diberikan, kebiasaannya merupakan STB murah yang berharga sekitar bawah RM100 dengan spesifikasi yang lemah, berbanding kotak-kotak lain yang dijual.

Tidak ada jaminan bahawa servis yang dijanjikan kepada anda untuk seumur hidup itu akan kekal, kerana pada bila-bila masa servis yang telah anda beli dengan harga ratusan ringgit itu boleh dihentikan - tanpa notis.

Agak menyedihkan melihat bagaimana filem-filem hasil karya anak tempatan kita ditayangkan secara percuma melalui pengendali siaran-siaran ini, tanpa kebenaran.

Harga USB stick atau thumbdrive sangat murah ketika ini, berbanding harganya semasa baru dikeluarkan dulu. Namun beberapa peniaga tidak beretika mula menjual semula peranti itu, yang telah diisi dengan beribu episod drama serta filem lalu dijual semula pada harga berkali ganda nilai asalnya.

Apa yang menjadi masalah adalah sambutan orang ramai khasnya ibu bapa, yang membelikan peranti berisi produk-produk curi ini untuk tontonan anak-anak mereka. Animasi tempatan seperti 'Didi and Friends', 'Upin dan Upin' dan sebagainya menjadi mangsa utama sindiket penjualan ini.

Ada juga penjual ini memberikan pembeli menu untuk memesan apa yang perlu diisi ke dalam USB stick, lengkap dengan pakej-pakej tertentu. Dah macam restoran pula.

Sesuatu yang agak memalukan (pada penulis) adalah melihat usaha penjual-penjual USB stick ini menggunakan elemen agama untuk menarik minat pelanggan.

Ada yang memuatkan video-video ceramah serta video bacaan doa sebagai 'selling point' produk mereka.

Walaupun apa yang mereka jual - sebenarnya bukan produk mereka.

Kami sedar produk cetak rompak ini memenuhi permintaan mereka yang tiada akses internet di rumah. Kami juga tahu kapasiti data anda setiap bulan adalah terhad, jadi anda perlukan produk seperti ini.

Tetapi tulisan kami ini hanyalah untuk memberitahu anda, produk yang anda beli dan anda guna pakai serta gembira kerana dapat diskaun banyak itu - adalah produk curi.

Untuk terus menghalalkan tindakan anda dengan menyifatkan pihak-pihak yang karya mereka dijaja sewenang-wenangnya 'tidak berdepan kerugian' atau 'masih untung', adalah satu perbuatan yang pada kami tidak baik untuk semua.

Anda pun akan marah kalau hasil kerja anda dicuri, untuk dijual semula oleh pencurinya pada harga tak masuk akal kan?


Kisah Serangan Siber Ke Atas Mesin ATM Bank Terbesar Dalam Sejarah - Carbanak Cybergang

Pada akhir 2013, kamera keselamatan sebuah bank di Ukraine merakam sesuatu yang sangat sukar dipercayai.

Salah sebuah mesin ATM milik bank berkenaan secara tiba-tiba mengeluarkan wang tunai secara rawak, walaupun tidak ada sesiapa yang menggunakannya.

Ketika orang ramai mengutip wang yang dikeluarkan mesin berkenaan, pihak bank cuba berusaha menyiasat apa sebenarnya yang berlaku.

Tak lama kemudian, mereka mendapati bahawa "kerosakan" mesin ATM tersebut adalah masalah yang kecil, jika dibandingkan dengan masalah sebenar yang melanda mereka iaitu salah satu serangan siber yang terbesar dalam sejarah.

Sebaik sahaja bank Ukraine menyedari hal ini, mereka meminta bantuan firma keselamatan siber Rusia, Kaspersky Labs untuk menyiasat.

Setelah disiasat, juruteknik pakar Kaspersky mendapati bahawa mesin-mesin ATM bank tersebut bukan sahaja tidak berfungsi dengan normal, tetapi juga telah digodam untuk mengeluarkan wang dalam jumlah yang sangat besar pada masa yang dipilih secara rawak.

Juruteknik Kaspersky memberitahu bahawa dalang kepada serangan dahsyat ini berpunca daripada sekumpulan penggodam profesional yang sangat mahir.

Serangan ini tidak kelihatan seperti dilakukan oleh sebuah negara, namun juruteknik Kaspersky mendapati bahawa ia dilakukan oleh kumpulan penjenayah siber profesional dari Rusia, China dan lain-lain.

Kumpulan yang dipanggil sebagai Carbanak Cybergang, bersempena perisian hasad yang digunakan dalam serangan tersebut, telah mencuri lebih RM 4 bilion.

Setelah juruteknik Kasperky meneruskan penyiasatan, mereka menyedari bahawa serangan-serangan ini telah berlangsung selama beberapa tahun dan kumpulan ini mensasarkan beratus-ratus bank di seluruh dunia.

Malah, serangan-serangan ini berterusan di mana berjuta-juta ringgi dicuri ketika makmal Kasperky sedang mendedahkan lebih banyak bukti mengenai mereka.

Salah satu sebab mengapa para penggodam ini berjaya mencuri dari banyak bank untuk bertahun-tahun tanpa menimbulkan kecurigaan adalah kerana menggunakan pelbagai strategi yang menjadikannya sumber serangan sukar ditemui.

Carbanak Cybergang mempunyai 3 strategi utama untuk merompak bank-bank terlibat. Yang pertama adalah sudah tentunya menggodam mesin-mesin ATM.

Mereka berjaya menggodam rangkaian ATM dari jauh untuk mengeluarkan sejumlah wang secara rawak, tanpa sesiapa pun memasukkan kad bank atau menekan mana-mana butang pada mesin berkenaan.

Apa yang mereka perlu lakukan adalah menempatkan seseorang berdekatan mesin ATM tersebut untuk memungut wang dan hilang dari pandangan tanpa disedari, di celah-celah orang ramai yang juga mengutip wang tersebut.

Walaupun menggodam mesin ATM adalah satu cara mudah, ia juga merupakan taktik yang sangat mudah dilihat dan mencurigakan, serta mereka terpaksa "bertarung" dengan orang ramai untuk memungut wang tersebut.

Jadi, mereka mempunyai taktik yang lebih hebat iaitu mendapatkan akses ke akaun pelanggan bank dan menggunakannya untuk menyalurkan dana yang dicuri ke tangan penggodam.

Setelah penggodam menyusup ke rangkaian bank, mereka akan menaikkan baki akaun pelanggan dengan ketara sebelum memindahkan lebihan dana ke dalam akaun mereka sendiri.

Sebagai contoh, akaun pelanggan mungkin mempunyai baki awal RM 1,000 sebelum penggodam menggodamnya, dan kemudiannya menaikkan baki menjadi RM 10,000.

Penggodam kemudiannya memindahkan RM 9,000 ke dalam akaun mereka dan pemegang akaun tidak menyedari hal ini kerana baki mereka kelihatan sama.

Dan walaupun ini juga mudah dilakukan dan mendapatkan jumlah wang yang besar, Carbanak Cybergang mempunyai sasaran yang lebih besar.

Dengan akses yang diperolehi, pemindahan wang tunai yang besar dilakukan dari akaun bank ke dalam akaun mereka sendiri menggunakan sistem pemindahan tunai dalaman bank.

Disebabkan ini dilakukan menggunakan akaun bank sendiri, maka had pemindahan atau amaran transaksi tidak perlu dibimbangi.

Dengan ini, Carbanak Cybergang mampu merompak berpuluh juta ringgit dalam hanya satu serangan tunggal dan ketika bank menyedari ini berlaku, mereka tidak lagi dapan dikesan.

Kerugian bagi setiap bank berkisar antara RM 10 juta hingga RM 40 juta, malah ada yang lebih.

Sebuah bank melaporkan kerugian RM 40 juta yang dirompak dalam satu serangan platform dalam talian mereka, manakala sebuah lagi bank kehilangan RM 29.2 juta melalui serangan mesin ATM.

Secara keseluruhan, Carbanak Cybergang dianggarkan telah mencuri lebih dari RM 4 bilion dari institusi kewangan dunia.

Persoalannya, bagaimana para penggodam ini boleh terlepas dari jenayah berani dan dahsyat ini?

Dalam tempoh 2 tahun, Carbanak Cybergang menyerang lebih dari 100 bank yang berlainan di 30 negara yang berlainan di seluruh dunia.

Ini membuatkan hampir mustahil untuk menghubungkan serangan itu kepada satu kumpulan sekaligus membuatkan membuatkan selangkah lebih maju dari bank dan pihak berkuasa.

Sebilangan besar bank yang menjadi sasaran terletak di Rusia, Ukraina dan China, termasuk bank-bank di Amerika Syarikat, Jerman, dan banyak negara lain.

Dana yang dicuri dimasukkan ke dalam akaun yang dihasilkan untuk tujuan penipuan yang disembunyikan di seluruh dunia dan sebahagian besar wang yang dicuri akhirnya dimasukkan ke akaun di AS, China dan Rusia.

Sebab lain mengapa kumpulan ini terlepas daripada jenayah yang dilakukan sekian lama adalah kerana mereka mensasarkan bank itu sendiri, bukannya pelanggan bank.

Jika para penggodam ini mencuri secara terus dari akaun bank pelanggan, pemegang akaun pastinya menyedari hal itu dengan pantas dan memberitahu pihak bank.

Dengan ini, pihak bank tidak mempunyai pilihan dan terpaksa menyiasat serta mengakui secara terbuka tentang berlakunya kecurian itu.

Namun, dengan mencuri dari akaun dalaman bank itu sendiri membuatkan pihak bank malu untuk mengakui berlakunya kecurian.

Disebabkan ini, pihak bank yang dirompak tidak menghubungkan rompakan bank mereka dengan rompakan yang berlaku di bank lain.

Akibatnya, para penyiasat sukar untuk mengagak skop dan kesan sebenar serangan siber ini.

Ya, memang benar bahawa strategi mensasarkan bank itu sendiri dan menyerang bang di seluruh dunia membuatkan mereka sukar dikesan, namun senjata utama mereka adalah kesabaran yang tinggi.

Menurut Chris Dogget, Pengarah Urusan Kaspersky Lab Amerika Utara, kebanyakan penjenayah siber melakukan serangan dengan memecah masuk ke dalam sistem, mengambil apa yang mereka mampu dan lari sebelum ditangkap.

Mereka mengambil masa di antara 2 hingga 4 bulan untuk melengkapkan satu serangan tunggal dan proses dilakukan mereka sangat canggih.

Chris Dogget menyatakan bahawa serangan oleh Carbanak Cybergang sangat membimbangkan bank kerana tidak kira perisian apa yang digunakan, mereka dapat mencari jalan masuk.

Malah, perisian proprietari yang paling canggih pun tidak mampu mengekang penggodam ini.

Carbanak Cybergang menggunakan kaedah yang agak mudah untuk mendapatkan akses ke rangkaian dalaman bank, iaitu melalui e-mel phishing yang telah lama wujud.

Phishing atau pancing, adalah salah satu cara serangan siber paling lama sejak 1990-an dan ia masih merupakan salah satu ancaman keselamatan siber yang paling meluas pada hari ini.

Apa yang dilakukan Carbanak Cybergang adalah versi phishing canggih yang dikenali sebagai "spear phishing", di mana email palsu yang dihasilkan dengan sangat teliti yang kelihatan diterima dari rakan kerja bank itu sendiri untuk menipu penerima.

Sebaik sahaja ia diklik, perisian Carbanak yang berbahaya telah dilancarkan di rangkaian bank tersebut dan hampir mustahil untuk mencari serta membendungnya.

Perisian canggih ini dapat beroperasi secara bebas, melalui jaringan dalaman bank yang menjangkiti dari satu komputer ke komputer lain, sehingga ia menemui sasaran sebenarnya iaitu komputer pekerja yang bertanggungjawab untuk sistem perakaunan dan pemindahan tunai dalaman bank.

Sebaik sahaja mereka memperoleh akses kepada komputer-komputer sasaran, Carbanak Cybergang kemudiannya menghabiskan masa berminggu-minggu bahkan berbulan-bulan untuk mengintip pekerja bank dan mengumpulkan maklumat mengenai operasi serta rutin bank sebelum mereka mencuri walaupun RM 1.

Perisian malware Carbanak membolehkan penggodam mendapatkan akses ke kamera keselamatan bank dan kamera web komputer, serta mencuri kata laluan mereka.

Maklumat ini membolehkan para penggodam untuk memerhatikan pekerja bank melakukan transaksi dalaman dengan teliti, yang kemudian ditiru dengan sempurna dari jauh.

Setelah berbulan-bulan mengintip dan meninjau gambar serta video operasi bank yang tidak terkira jumlahnya, barulah para penggodam ini menyusup ke sistem untuk menyelesaikan transaksi mereka sendiri.

Sudah tentunya pihak bank akan menyedari kehilangan wang ini dalam jangka pendek, namun dengan meniru prosedur dalaman dengan tepat, penggodam membuatkan kecurian itu kelihatan seperti salah kakitangan perakaunan atau kerja orang dalam.

Dan sebaik sahaja bank menyedari bahawa mereka telah diserang, penggodam ini akan beralih ke sasaran mereka yang seterusnya.

Dana yang dicuri kemudiannya akan dikeluarkan menggunakan ATM yang digodam, dipindahkan ke akaun penipuan di negara lain, atau dicuci menggunakan mata wang kripto serta kad kredit prabayar untuk menyembunyikan sumber dana.

Ini menjadikannya hampir mustahil untuk mengesan dari mana datangnya wang tersebut.

Para penggodam kemudiannya menggunakan wang yang digubah itu untuk membeli barangan mewah seperti kereta atau rumah, menambah lagi satu lapisan penipuan lantas menjadikannya sangat sukar untuk dikesan.

Menurut EuroPol, Carbanak Cybergang menjadi dalang kepada pencurian berbilion Euro sejak mereka mula menyerang.

Sebahagian besar daripada dana dicuri dari institusi kewangan namun pada tahun 2017, para penggodam ini mengubah taktik mereka dan mula mensasarkan industri hospitaliti dengan mencuri berjuta-juta dari restoran dan organisasi runcit.

Namun, perubahan strategi ini juga menjadi permulaan kepada kejatuhan Carbanak Cybergang.

Pada Mac 2018, EuroPol mengumumkan bahawa mereka telah menahan salah seorang daripada ketua Carbanak Cybergang. Lelaki itu yang hanya dikenal pasti sebagai Denis K, merupakan warganegara Ukraine dan ditangkap di Sepanyol.

Walaupun kes ini masih belum selesai, namun EuroPol memberi kredit kepada kerjasama yang kuat antara agensi penguatkuasaan undang-undang antarabangsa yang membolehkan penangkapan berprofil tinggi ini berhasil.

Walaupun begitu, penangkapan salah seorang daripada ketua Carbanak Cybergang kelihatan tidak memberikan kesan kepada mereka. Mereka terus menyerang institusi kewangan dan perniagaan lain, mencuri berpuluh juta ringgit lagi setiap tahun.

Taktik mereka terus diubah dan semakin canggih, malah menjadi inspirasi kepada kumpulan-kumpulan jenayah siber yang lain yang menggunakan cara yang sama.

Penangkapan Denis K. mungkin satu kejayaan besar bagi penguatkuasaan undang-undang, tetapi kejayaan membanteras jenayah siber masih jauh untuk dikecapi.


Jack Ma vs Kerajaan China: Kisah Halangan Usaha Terbitan IPO Terbesar Dunia

Baru-baru ini muncul berita panas mengenai rancangan terbitan IPO syarikat ANT, yang dianggarkan bakal menjadi yang tertinggi di dunia. Namun, secara tiba-tiba rancangan itu seolah-olah terhenti apabila terdapat halangan keras daripada kerajaan China sendiri.

Kumpulan ANT adalah sebuah organisasi Fintech, yang dikendalikan oleh orang terkaya di Chiina iaitu Jack Ma yang juga pengasas bersama Kumpulan Alibaba. Beliau ingin menjadikan menyenaraikan syarikat ini dalam pasaran saham melalui Initial Public Offering (IPO) atau saham terbitan awam.

Sekiranya usaha ini berjaya, syarikat ini bakal menjana $37 bilion, terbesar di dunia atas penjualan IPO ini dan angka ini jauh lebih besar daripada dana yang diperolehi syarikat Arab Saudi, Aramco.

Namun, pada saat-saaf, inisiatif itu mendapat tamparan hebat dari pihak berkuasa China kerana kerajaan telah bertindak menangguhkan penyenaraian syarikat itu secara tiba-tiba. Ini menyebabkan kesan teruk kepada Jack Ma, yang merupakan salah satu usahawan yang paling dikagumi di China, dan juga anggota Parti Komunis yang memerintah negara itu.

Menurut beberapa sumber, tindakan ini dilakukan untuk mengurangkan kuasa Jack Ma terutamanya dalam ekonomi dan politik. Ianya juga bertujuan untuk memberikan amaran keras kepada rakyatnya - tidak ada seorang pun di negara itu yang boleh menjadi lebih besar dari kerajaan.

Jack Ma melihat dirinya sebagai seorang yang merendah diri (kerana latarbelakang keluarganya dan pernah menjadi seorang guru) dan pada masa sama seorang yang bercita-cita besar mahu menguasai dunia melalui syarikatnya.

Kedua idea yang bertentangan ini - seorang guru yang sederhana dan ego seorang jutawan - telah wujud selama dua dekad sejak permulaan Alibaba di sebuah apartmen Hangzhou.

Dalam beberapa dekad sejak itu, Jack Ma dan segelintir jutawan teknologi lain berjaya menyelinap ke dalam sistem komunis China melalui syarikat swasta mereka yang tersenarai di luar negara, yang nilainya mampu bersaing dengan syarikat besar lain seperti Amazon dan Alphabet.

Kerajaan China walau bagaimanapun tidak memandang Jack Ma sebagai individu yang mempunyai cita-cita besar dan usahawan yang cemerlang, sebaliknya mereka melihatnya sebagai parasit pada sistem kewangan yang diatur. Kerajaan juga melihatnya sebagai simbol ketidaksamaan pendapatan dan perbezaan kekayaan, kontradik dengan idealogi fahaman komunis.

Sesetengah pihak juga percaya halangan ini turut mempunyai motif politik. Menurut sumber dipercayai, arahan halangan ini dikeluarkan sendiri oleh Presiden China, Xi Jinping selaku satu-satunya individu yang mempunyai autoriti untuk melakukannya. Sebelum itu, usaha penjualan IPO ini sebenarnya sudahpun mendapat kebenaran Suruhanjaya Peraturan Sekuriti China.

Terlajak perahu boleh diundur, terlajak kata buruk padahnya. Perumpaan ini mungkin sesuai untuk menggambarkan apa yang sedang dihadapi Jack Ma. Sebagai seorang ysng berpengaruh luas dan bercita-cita besar, Jack Ma sememangnya seorang yang lantang bersuara.

Ketika Jack Ma naik ke pentas memberi ucapan di forum kewangan di Shanghai hanya beberapa hari setelah mendapat persetujuan untuk menyenaraikan Ant, beliau secara khusus mengkritik peraturan yang dicadangkan yang mewajibkan Ant memiliki lebih banyak pemilikan saham dalam syarikat tersebut. Sekiranya dilaksanakan, ini akan menjadikan terbitan IPO Ant kurang menguntungkan dan akan meletakkannya pada kedudukan yang sama dengan bank sendiri.

Namun, Jack Ma melihat peraturan baru itu sebagai ancaman langsung terhadap model perniagaannya yang membebani Ant dengan keperluan modal yang besar yang akan mengurangi kemampuannya untuk memberi pinjaman. Dia mengkritik pengawal undang-undang, sistem perbankan China dan bahkan sistem peraturan kewangan Basel.

Bagi Jack Ma, Basel umpama kelab warga emas, ianya hanya menyelesaikan masalah sistem kewangan yang sudah tua yang telah beroperasi selama beberapa dekad. Tetapi masalah di China adalah sebaliknya, risiko sebenarnya adalah masalah sistem kewangan itu sendiri.

Menurut lagi, intipati institusi kewangan adalah pengurusan kredit. Kita mesti mengubah mentaliti kedai pajaj gadai kewangan hari ini dan bergantung pada pengembangan sistem berasaskan kredit. Kebanyakannya hari ini masih mempunyai mentaliti umpama kedai pajak gadai.

Komen-komen itu, walaupun sebagian besarnya adalah tepat, adalah serangan langsung terhadap cara bank-bank China meminjamkan wang di bawah pengawasan bank pusat, yang dikawal oleh parti pemerintah. Hal ini seterusnya menjadikan konflik antara Jack Ma dan kerajaan bertambah parah.

Chen Zhiiwu, seorang professor di University of Hong Kong berkata Jack Ma mungkin mengkritik kerajaan kerana menyangka bahawa usaha penyenaraian Ant telah hampir berhasil. Walau bagaimanapun, tindakan agresif tersebut sebenarnya telah memakan dirinya apabila kerajaan mula masuk campur untuk menggagalkannya.

Tindakannya ini secara langsung mempunyai kesan buruk terhadap usaha penyenaraian Ant. Malah, ramai pihak menyangka ramai pemilik bisnes lain akan turut terkesan.

Pada 17 November lalu, wakil kerajaan mula mengeluarkan kenyataan bahawa kebenaran yang diberikan bakal bergantung kepada penstrukturan semula kerangka peraturan dalam aspek teknologi kewangan dan kebenaran itu juga bergantung pada bagaimana syarikat memberi reaksi terhadap perubahan persekitaran yang dilakukan.

Walaupun kerajaan China mengatakan mereka hanya menarik balik kebenaran yang diberikan buat sementara, ramai pihak menjangka bahawa kebenaran tersebut akan dibatalkan terus.

Anggaran nilai pasaran gabungan kedua syarikat gergasi Alibaba dan Ant milik Jack Ma adalah $ $1.1 trilion. Sejak keputusan itu diambil, harga saham Alibaba telah jatuh 12% di bursa saham Hong Kong disebabkan para pelabur mula menjangka kegagalan terbitan IPO Ant ini mungkin akan memberi impak buruk kepada Jack Ma secara langsung.


Pekan Whittier : Komuniti Yang Hidup Disebalik Gunung Dalam Satu Bangunan

Membangunkan sebuah komuniti memerlukan ruangan yang besar, bagi membolehkan setiap individu dalam komuniti tersebut mempunyai kediaman, fasiliti dan kemudahan khas yang perlu dibangunkan.

Bagaimanapun bagi sebuah komuniti kecil yang hanya diwakili oleh 201 orang penduduk bernama Whittier, terletak di Alaska, Amerika Syarikat, 80% penduduk mereka menetap di sebuah bangunan 14 tingkat yang dinamakan sebagai Menara Begich.

Apa yang unik berkenaan Menara Begich, adalah sistem masyarakat yang terkandung di dalamnya. Semua fasiliti yang biasa ada di pekan-pekan seluruh dunia, berkemungkinan besar ada dibina dalam menara tersebut.

Untuk hadir ke pekan Whittier yang terletak lebih 90 km dari Anchorage, hanya ada satu laluan darat saja melalui sebuah terowong sepanjang 4 kilometer merentasi kawasan pergunungan atau pengunjung perlu melalui jalan air.

Keunikan terowong itu adalah laluan yang dibina hanya mempunyai satu lorong sahaja. Disebabkan oleh jalan yang sempit, untuk setiap 30 minit hanya laluan ke satu arah akan dibuka bagi mengelakkan kenderaan bertembung.

Terdapat sebuah lampu isyarat di kedua-dua pintu masuk terowong tersebut lengkap dengan pemasa, bagi membolehkan pemandu tahu berapa lama lagi mereka perlu menunggu sebelum dibenarkan melalui terowong tersebut.

Terowong itu akan ditutup pada waktu malam, sebagai langkah keselamatan.

Whittier bermula sebagai sebuah pekan lombong emas, dinamakan sempena penyair bernama John Greenleaf Whittier sejak tahun 1915. Ketika era perang dunia kedua, pekan Whittier digunakan sebagai pengkalan tentera Amerika Syarikat, membawa komuniti tentera menjadi penduduk di situ.

Selepas tamat perang dunia kedua, menara setinggi 14 tingkat dibangunkan, mengandungi 150 buah pangsapuri untuk menempatkan tentera dan penjawat awam, dinamakan sebagai Bangunan Hodge - sebelum dijenamakan semula sebagai Menara Begich.

Disebabkan oleh cuaca yang sukar serta angin yang kencang, mampu mencapai sehingga 98 km/j - penduduk Whittier sejak awal pembukaan menara tersebut menjadikan Menara Begich sebagai tempat berlindung.

Tidak wujud rumah-rumah kediaman tunggal di sekeliling Whittier, dengan hanya beberapa keluarga memilih untuk menetap di beberapa apartment 4 tingkat di sekitar pekan tersebut.

Semua ini berpunca daripada isu pemilikan tanah di Whittier, yang majoritinya dimiliki oleh kerajaan tempatan Alaska, diletakkan di bawah jagaan Alaska Railroad.

Disebabkan itu, sudah menjadi tradisi penduduk Whittier menetap dalam bangunan tertinggi di situ, bersesak-sesak walaupun ada kompleks 8 blok bangunan apartment di situ - yang kini dibiarkan begitu saja.

Setiap kali tiba musim panas, lebih 700,000 pelancong dari luar hadir ke Whittier bagi menjalankan aktiviti-akviti lasak seperti memancing, mendaki atau memburu.

Ketika inilah jeti di Whittier akan dipenuhi bot-bot serta kapal layar memeriahkan pekan tersebut.Inilah yang menjadi sumber pendapatan mereka setiap tahun, sama ada menjual cenderamata, menjadi pemandu pelancong, menyajikan makanan dan bermacam lagi aktiviti lain.

Kehidupan yang terpencil serta bergantung kepada musim membawa kepada kesukaran bagi sesetengah golongan dan penghijrahan keluar penduduk, khasnya anak muda mula menurunkan populasi pekan ini tahun ke tahun.

Walaupun begitu, ada juga individu dari luar yang memilih untuk hadir ke Whittier memulakan hidup baru, dengan menyewa salah satu unit pangsapuri yang ada di menara itu.

Kedudukannya yang terpencil menyebabkan penduduk Whittier perlu bergantung antara satu sama lain, untuk terus hidup.

Menara Begich bukan saja dijadikan unit kediaman, malahan direka supaya mampu menempatkan semua fasiliti wajib ada bagi sebuah komuniti. Terdapat taman permainan, gereja, pejabat pos, klinik, balai polis, pejabat pegawai kerajaan, kedai sewa video dan kedai dobi dibuka, diuruskan oleh penduduk setempat.

Bagi memastikan keperluan pendidikan, sekolah yang telah dibuka sejak zaman perang terus digunakan sehingga kini.

Namun sekolah itu terletak di luar bangunan, memerlukan semua pelajar berjalan kaki melalui terowong bawah tanah untuk ke sana, dibina khas sejak dahulu bagi melindungi pelajar dari cuaca yang ekstrim.

Di bangunan tersebut, hanya terdapat dua kedai kecil menjual barangan runcit dengan stok terhad.

Seandainya mereka perlu menambah atau mendapatkan barangan yang tiada bekalan, wakil penduduk akan perlu memandu ke Anchorage yang terletak lebih sejam perjalanan.

Dalam era pandemik Covid-19, itu adalah satu tindakan yang sangat berisiko tinggi.

Tinggal dalam keadaan sempit serta bersesak, berkongsi sistem salur udara yang sama meninggikan risiko penduduk Whittier - seandainya ada di kalangan penduduk dijangkiti Covid-19.

Langkah-langkah pencegahan telah dijalankan penduduk, di mana tatacara pemakaian topeng serta penjarakan sosial diamalkan sebaik mungkin. Lif yang ada hanya dibenarkan untuk kegunaan 1 individu atau 1 keluarga dalam satu-satu masa, termasuklah tangga.

Akses keluar masuk diawasi dan pergerakan penduduk juga terpaksa dihad dan dipantau. Terowong akses ke pekan mereka juga mula dikawal selia siapa masuk dan keluar.

Langkah pencegahan yang diamalkan berjaya untuk beberapa bulan - sebelum Covid-19 akhirnya 'sampai' ke Menara Begich, selepas satu keluarga seramai 6 orang didapati positif, dijangkiti semasa hadir di Anchorage. Kesemuanya diminta menjalankan kuarantin 2 minggu dengan bekalan makanan disediakan oleh komuniti mereka setiap hari.

Walaupun demikian, pandemik yang melanda benar-benar mengubah nasib Whittier yang sangat bergantung dengan industri pelancongan. Industri itu menyumbang kepada 40% sumber ekonomi pekan tersebut.

Kapasiti restoran yang dihadkan serta syarat himpunan tidak melebihi 10 orang dalam satu-satu masa, mengakibatkan Whittier sunyi berbanding tahun-tahun sebelumnya. Dianggarkan kerugian yang bakal ditanggung oleh pekan kecil ini yang sangat unik sistemnya, berjumlah RM3.2 juta keseluruhannya akibat daripada kesan pandemik.


Kenapa Ucapan "Mayday" Sebagai Panggilan Kecemasan?

Pada Mei 2020, juruterbang Penerbangan Pakistan International Airlines PK 8303 melaporkan masalah teknikal dan mengucapkan amaran "mayday" yang sangat ditakuti.

"Kami kerosakan dua enjin. Mayday, mayday, mayday," adalah kata-kata terakhir juruterbang berkenaan.

Pesawat Airbus A320 yang digunakan terhempas di Model Colony, sebuah kawasan perumahan berpenduduk padat di Karachi beberapa kilometer dari landasan.

Daripada 91 penumpang dan 8 kru pesawat, 97 daripadanya terbunuh.

Mayday adalah panggilan kecemasan yang digunakan untuk menandakan keadaan darurat yang mengancam nyawa, biasanya dalam kapal atau pesawat. Namun, ia boleh juga digunakan dalam pelbaga isituasi lain.

Panggilan kecemasan biasa akan bermula dengan menyebut perkataan "Mayday" sebanyak tiga kali berturut-turut supaya ia tidak disalah anggap sebagai perkataan atau frasa lain yang sama bunyinya.

Ini diikuti dengan menyampaikan maklumat yang diperlukan penyelamat, termasuk keadaan kecemasan, lokasi atau lokasi terakhir yang diketahui, cuaca semasa, jenis dan identiti kapal yang terlibat, sisa bahan bakar dan jumlah orang yang berada dalam bahaya.

Isyarat itu muncul betul-betul selepas Perang Dunia I, ketika lalu lintas udara antara Britain dan Eropah meningkat secara mendadak.

Semua negara yang berdekatan memerlukan isyarat yang difahami di peringkat antarabangsa yang akan memberi amaran kepada pihak berkuasa mengenai masalah pesawat yang mendesak.

Seorang pegawai kanan radio di Lapangan Terbang Croydon di London, Frederick Stanley Mockford, adalah yang pertama menggunakan isyarat ini untuk memberitahu situasi kecemasan.

Beliau diberi tugas untuk memikirkan satu perkataan yang akan menunjukkan kecemasan dan mudah difahami oleh semua juruterbang serta kakitangan darat semasa kecemasan.

Oleh kerana beliau lebih banyak berurusan dengan juruterbang Britain dan Perancis yang terbang antara London dan Paris pada ketika itu, dia terdengar juruterbang Perancis menggunakan perkataan "m'aider".

"M'aider" adalah perkataan Perancis  yang membawa maksud "tolong saya" dan merupakan singkatan dari "Venez m'aider", yang bermaksud "datang dan tolong saya".

Bagi Frederick, perkataan itu kedengaran seperti "Mayday", yang mana berbeza dari semua perkataan lain yang digunakan dalam frasaologi standard.

Dengan itu, beliau memutuskan untuk menyampaikan perkataan "MAYDAY" di International Radio Telegraph Convention of Washington pada tahun 1927.

Sebelum Mayday tercipta, SOS yang merupakan singkatan kepada "save our souls" yang dihantar melalui kod Morse terlebih dahulu digunakan.

Pada tahun 1927, Konvensyen Radiotelegram Antarabangsa menggunapakai Mayday sebagai panggilan gangguan telefon radio menggantikan SOS.

Oleh kerana gangguan radio dan bunyi persekitaran yang kuat, juruterbang diminta untuk mengulangi tiga kali: "Mayday, mayday, mayday." Pengulangan juga berfungsi untuk membezakan transmisi dari yang lain yang hanya merujuk kepada panggilan mayday.

Satu lagi panggilan kecemasan yang popular adalah Pan-pan, yang berasal dari kata Perancis "panne" yang bermaksud "kerosakan".

Ini menunjukkan keadaan mendesak seperti kegagalan mekanikal atau masalah perubatan.

Panggilan Pan-pan secara umumnya adalah lebih rendah daripada Mayday dari segi ancaman.

Pan-pan adalah isyarat mendesak bertaraf antarabangsa bahawa seseorang di atas kapal, kapal, pesawat terbang atau kenderaan lain mempunyai keadaan mendesak, tetapi tidak melibatkan bahaya langsung terhadap nyawa orang lain atau kapal itu sendiri.

Juruterbang atau kapten kapal mesti menjerit "Mayday, Mayday, Mayday" dengan lantang.

Berikutan itu, juruterbang harus membaca dengan lantang nama stesennya, tanda dan jenis panggilan pesawat / kapal terbang, jenis kecemasan, cuaca, niat juruterbang dan / atau permintaan, kedudukan dan arah sekarang, dan jika hilang maka kedudukan dan arah terakhir yang diketahui dan ketika pesawat berada di kedudukan itu, ketinggian atau tahap penerbangan, sisa bahan bakar dalam beberapa minit, jumlah orang di dalam pesawat, diikuti dengan maklumat berguna yang lain.


Helmet Ini Mampu Tingkatkan Produktiviti Pekerja Pada Tahun 1925

Produktiviti kerja kita seringkali terganggu dengan kewujudan gajet (telefon pintar, tablet), penggunaan media sosial, keadaan sekeliling dan sebagainya. Apabila fokus kita terganggu, kita perlu mengambil masa beberapa minat untuk mendapatkan kembali fokus kita terhadap kerja yang dilakukan.

Kewujudan gajet seperti telefon pintar sememangnya faktor utama yang boleh mengurangkan produktiviti seseorang. Penggunaan media sosial dan aplikasi hiburan seperti Youtube memudahkan kita terleka daripada menyiapkan kerja yang dilakukan.

Tahukah anda, fungsi notifikasi yang diwujudkan di telefon pintar anda bukan sekadar memudahkan anda mendapat perkembangan terkini daripada aplikasi yang diguna dan dimuatkan dalam telefon pintar anda, tetapi sebenarnya bertujuan untuk "mengganggu" anda supaya membaca notifikasi tersebut di telefon pintar anda.

Contohnya, apabila rakan anda di Facebook meninggalkan komen di gambar milik anda, notifikasi akan muncul di telefon anda. Kemudian, anda menekan notifikasi tersebut untuk membuka aplikasi Facebook dan melihat komen yang ditinggalkan. Mungkin juga anda akan mengambil sedikit masa untuk membalas komen tersebut.

Malangnya, apa yang seringkali terjadi anda bukan sekadar membaca dan membalas komen tersebut, sebaliknya anda akan turu membuka laman hadapan untuk melihat "Timeline" yang memaparkan perkembangan daripada rakan-rakan anda pula.

Sedar tak sedar, rupanya anda sudah habiskan berjam-jam masa lamanya di Facebook sehinggakan kerja yang sepatutnya disiapkan tergendala. Pernah mempunyai pengalaman sebegini?

Satu ketika dahulu, atau lebih tepat lagi pada tahun 1925, seorang individu bernama Hugo Gernsback telah mencipta sebuah topi atau helmet yang bertujuan untuk menghalang si pemakainya daripada mendapat sebarang gangguan.

Hugo Gernsback merupakan seorang penulis, ediitor dan pereka cipta. Kehidupannya yang sangat sibuk memerlukannya sentiasa fokus pada kerjanya. Maka, terhasillah satu idea untuk membantunya kekal fokus dengan mengelakkan sebarang gangguan daripada keadaan sekelilingnya, seterusnya meningkatkam produktivitinya.

Topi yang diberi nama "The Isolator", sesuai dengan namanya itu yang bermaksud untuk tujuan isolasi, bertujuan mengelakkan si pemakai terganggu dari sebarang bunyi, pemandangan malah gangguan bau sekalipun. Rekabentuknya mungkin sedikit jangkal, umpama sesuatu yang anda mungkin lihat dalam filem sains fiksyen.

The Isolator adalah sebuah topi yang akan menutup keseluruhan kepala si pemakai. Memandangkan topi ini menutup keseluruhan kepala di pemakai sehingga ke bahu, ianya disambunglan dengan tangki oksigen untuk tujuan pernafasan. Topi ini diperbuat daripada kayu dan didakwa dapat menghalang sehingga 95 peratus daripada bunyi disekeliling anda.

Apabila memakai The Isolator, ianya umpama anda berada dalam dunia sendiri tanpa sebarang gangguan daripada sekeliling. Jadi sudah tentulah anda dapat meningkatkan produktiviti anda bukan?

Di bahagian hadapan topi ini, terdapat dua lubang yang ditutup denngan gelas bagi membolehkan si pemakainya melihat. Walau bagaimanapun, ianya cukup kecil bagi menghadkan pandangan si pemakai hanyalah terhadap kerja yang sedang dilakukannya dan terhalang daripada melihat persekitaran sekeliling yang mungkin mengganggu fokus.

Menjadi seorang penulis majalah, jurutera dan juga seorang pereka cipta, topi The Isolator ini tidak pernah direalisasikan. Ianya sekadar konsep asal oleh Hugo Gernsback. The Isolator pertama kali dipaparkan dalam majalah milik Hugo Gernsback sendiri, Science and Invention yang diterbitkan pada tahun 1925.

Diterbitkan antara bulan Mei 1913 hingga Ogos 1929, majalah Science and Invention ini diterbitkannya untuk menggalakkan dan meraikan rasa ingin tahu saintifik dan eksperimen saintifik bagi golongan amatur.

Hugo Gernsback memulakan majalah ini untuk mempamerkan eksperimen saintifik dan penemuan baru. Pada tahun 1926, beliau melancarkan majalah fiksyen ilmiah Amazing Stories, majalah pertama yang hanya dikhaskan untuk apa yang disebutnya sebagai "ilmiah". Disinilah idea mengenai The Isolator diterbitkan dan mula popular.

Hugo Gernsback memutuskan bahawa majalah fiksyennya hanya akan memuatkan kisah-kisah yang seolah-olah akan berlaku pada masa akan datang atau melibatkan unsur-unsur sains dan teknologi yang diimaginasi akan berlaku pada masa akan datang.

Walau bagaimanapun, idea The Isolator ini menimbulkan persoalan apakah gangguan sekeliling yang wujud pada itu begitu teruk sehingga tercetusnya idea untuk menghasilkan topi ini. Jika dibandingkan dengan kewujudan gajet pada zaman masa kini, sudah tentulah kita sebenarnya yang memerlukan sesuatu seperti The Isolator untuk mengurangkan gangguan ketika bekera dan meningkatkan produktiviti.

Walaupun The Isolator tidak pernah direalisasikan, ideanya ini wajar dipuji walaupun dilihat mengarut atau pelik. Walaupun tidak semua idea Hugo Gernsback direalisasikan, cadangan, spekulasi dan ideanya telah memberi inspirasi kepada lebih ramai saintis dan penulis sains fiksyen sezaman dengannya.

Setelah kematiannya pada 19 Ogos 1967, beliau dikatakan telah mendaftarkan 80 paten atas namanya. Paling penting, beliau adalah individu yang mempopularkan genre sains fiksyen.

Sumbangannya untuk genre ini sebagai penerbit sangat penting sehinggakan bersama dengan novelis H. G. Wells dan Jules Verne, beliau kadang-kadang digelar sebagai "Bapa Fiksyen Sains".

Selain itu, Anugerah Pencapaian Tahunan Persatuan Sains Fiksyen Dunia yang ditubuhkan pada tahun 1953, diberi nama "Hugos" sebagai pengiktirafan atas karya hebat yang dilakukannya untuk mempromosikan genre ini. Beliau juga merupakan salah seorang yang namanya diabadikan sebagai ahli Hall of Fame Sains Fiksyen.


Passport Kesihatan Digital : Keperluan Yang Menggugat Privasi Rakyat Malaysia?

Pada 18 November 2020, kerajaan kita secara rasmi telah bersetuju untuk menjalinkan kerjasama dengan kerajaan China dalam beberapa bidang berkaitan pandemik Covid-19 khasnya berkaitan pembangunan vaksin.

Perjanjian 5 tahun ditandatangani Kementerian Sains, Teknologi dan Inovasi (MOSTI) bersama kementerian sama dari China secara maya, membolehkan negara kita menjadi antara negara rakan utama China dalam pembangunan vaksin serta mempunyai akses penuh dalam penyelidikan yang dijalankan.

Ekoran persetujuan ini, Menteri MOSTI, Khairy Jamaluddin turut mengumumkan persetujuan lisan untuk menyediakan sistem pasport kesihatan digital bagi kegunaan Malaysia - berasaskan teknologi dari China, dalam memantau pergerakan masyarakat keluar masuk rakyat kedua-dua negara.

Banyak pihak di luar negara ketika ini sedang mempertikaikan pelaksanaan sistem ini yang dikatakan akan menggugat privasi masyarakat jika dilaksanakan sepenuhnya. Benarkah dakwaan itu?

Sebenarnya ketika ini pun kita sudah menggunakan sistem teknologi yang hampir serupa melalui aplikasi MySejahtera.

MySejahtera yang diperkenalkan pada pertengahan tahun 2020 sebagai usaha merekodkan pergerakan orang ramai bagi mencegah penularan Covid-19 serta menjadi rujukan utama untuk mengetahui kawasan-kawasan berisiko adalah 'passport kesihatan' sedia ada di Malaysia.

Penggunaannya walaupun diwajibkan, layak dikatakan masih ringan kawalannya. Deklarasi kesihatan yang perlu diisi dalam MySejahtera masih bergantung kepada penilaian peribadi kita sendiri dan tahap kejujuran kita.

Seseorang boleh memalsukan data tanpa ada hukuman atau denda yang dikenakan, walaupun individu itu sebenarnya sudah tahu risiko jangkitan jika dia berbuat demikian.

Berbeza dengan kita, sistem yang diamalkan di China lebih ketat berbanding dengan sistem yang kita gunakan sedia ada.

Teknologi pasport digital di China telah diperkenalkan di China sejak bulan Februari lagi, menerusi sistem aplikasi yang dibangunkan hasil kerjasama syarikat Alipay, WeChat dan kerajaan China.

Dimulakan kali pertama di Hangzhou, sistem menggunakan kod warna yang mewakili tahap kesihatan ini akhirnya berkembang ke beratus-ratus bandar dan pekan di seluruh China, dengan harapan agar penggunaannya secara menyeluruh dapat dicapai.

Sama seperti kita - deklarasi kesihatan yang dilakukan dalam aplikasi di China juga berlandaskan kepada kejujuran seseorang, tetapi memerlukan pengguna melakukan beberapa deklarasi tambahan seperti hubungan ahli keluarga serta melaporkan pergerakan keluar daerah atau rentas negeri dalam aplikasi.

Semua data yang dikumpul dijamin kerajaan China akan dilindungi serta tidak akan disalahguna untuk tujuan lain, melainkan bagi menangani penyebaran Covid-19 di seluruh negara mereka.

Malangnya, hasil beberapa kajian yang dijalankan pihak luar mendapati ada beberapa fungsi tersembunyi terkandung dalam sistem pasport kesihatan milik China.

Walaupun deklarasi kesihatan dilakukan secara peribadi, sudah berlaku beberapa kes melibatkan warga China di mana seseorang mendapati status kesihatannya ditukarkan daripada hijau; kepada kuning atau merah secara sendiri.

Status kuning atau merah akan mengehadkan pergerakan orang ramai secara automatik, di mana seseorang individu itu akan diwajibkan menjalani kuarantin selama 7 hari atau 14 hari, seterusnya dihalang daripada masuk ke dalam premis perniagaan dan tidak dibenarkan menaiki pengangkutan awam.

Persoalannya adalah bagaimana status mereka boleh bertukar? Perkara ini masih belum dijawab secara rasmi oleh pengendali passport digital kesihatan China.

Banyak pendapat menyifatkan sistem yang digunakan China sebenarnya mampu menghubungkan individu dengan individu lain bagi menentukan rangkaian pergerakan. Seandainya ada di antara mereka yang sihat berhubung dengan pembawa virus atau berkunjung ke kawasan berisiko tinggi, secara automatik status hijau mereka boleh ditarik balik.

Situasi pertukaran tanpa notis ini telah menyebabkan ramai individu yang secara tiba-tiba ditukarkan kepada status merah terkandas, tidak mampu ke mana-mana. Mereka juga hilang akses untuk masuk ke tempat-tempat awam ekoran warna merah dalam pasport kesihatan mereka - mengakibatkan ramai berdepan kesusahan hidup.

Setakat ini kita belum mendengar perkara serupa dilaporkan berkenaan aplikasi MySejahtera yang kita gunakan - walaupun kita tahu MySejahtera memang ada merekodkan pergerakan kita.

Apa yang membimbangkan penulis adalah melihat bagaimana miripnya sistem yang digunapaki kita dengan apa yang telah dilaksanakan di China, tampak jelas pengaruh sistem di sana dengan sistem yang kita yang banyak persamaannya.

Negara-negara barat ketika ini pula baru sedang dalam ujian memperkenalkan sistem pasport kesihatan mereka sendiri, dengan sistem yang dinamakan sebagai CommonPass menjadi antara aplikasi paling hadapan untuk dijadikan pilihan pemantauan perjalanan antarabangsa.

Disokong oleh Forum Ekonomi Dunia (WEF), negara-negara yang menjadi penyokong kepada CommonPass adalah Singapura, United Kingdom, Amerika Syarikat, Hong Kong dan ujian percubaannya selamat dijalankan, melibatkan penerbangan-penerbangan negara terbabit.

Berbeza dengan sistem dibangunkan China yang bakal dikongsi dengan kita, CommonPass memerlukan seseorang mengambil ujian di makmal yang disahkan dan hanya selepas keputusan ujian itu berjaya dimuatnaik, barulah mereka boleh mendapatkan kebenaran perjalanan dan kod QR dapat dibentuk dalam aplikasi.

Pengumuman Khairy Jamaluddin menerusi ciapan pada 18 November 2020 menjelaskan usaha Malaysia dan China sedang membangunkan sistem passport kesihatan berasaskan teknologi 'blockchain' untuk kegunaan kedua-dua negara, sedikit sebanyak menunjukkan negara kita sedang mengambil pendekatan berbeza.

Agak jelas usaha kita lebih terarah kepada kerjasama bersama China dalam isu vaksin Covid-19 dan pasport kesihatan digital yang bakal diwujudkan. Adakah ini keputusan yang lebih baik? Apa pendapat anda?

Seandainya passport digital ini dihubungkan dengan status vaksinasi Covid-19 kita di masa hadapan; wajarkah individu yang tidak divaksin dibataskan pergerakannya?


Kenapa Harga Mahal Disebutkan Sebagai 'Harga Yahudi'?

Setiap kali rakyat Malaysia nampak sesuatu barang dijual pada harga melampau, akan terpacul keluar satu ayat yang biasa kedengaran:

Tak kiralah yang jual tu Melayu, Kadazan, Iban, Bajau, Cina atau India; yang akan dipersalahkan tetap orang Yahudi walaupun orang Yahudi duduk beribu-ribu kilometer jauhnya dari kita.

Kenapa Yahudi disamakan dengan mentaliti cekik darah ni dan dari mana datang persepsi buruk ini?

Yahudi atau 'Jewish' merupakan nama yang diguna bagi menggambarkan kabilah atau komuniti yang dimulakan oleh salah seorang anak kepada Nabi Yaakub as. bernama Yahuda (boleh juga dieja sebagai Yahudza atau Yehudah), anak ke-4 kepada Rasul Allah tersebut.

Keturunannya yang beranak pinak akhirnya membentuk sebuah kerajaan bernama Kerajaan Yahuda.

Sementara istilah 'Jewish' pula merupakan istilah bahasa Inggeris terjemahan kepada 'Yahuda' yang mempunyai sejarah panjang.

Istilah 'Jew' masih baru diperkenalkan di kalangan masyarakat barat, bermula daripada penggunaan yang direkodkan kali pertama dalam kitab Perjanjian Baru bab John 18:35; ditulis sebagai 'Gyv'.

Sebelum istilah 'Jew' atau 'Jewish' digunakan, istilah 'iudaeus' digunakan oleh orang Rom merujuk kepada orang Yahudi.

Selepas Perancis menjajah England pada pertengahan abad ke 11, orang Yahudi yang menetap di Perancis mula berhijrah ke England mengakibatkan berlakunya asimilasi.

Orang Yahudi mula ditulus sebagai 'juiu' sebelum beberapa variasi ejaannya membawa kepada cara ejaan berbeza seperti 'iew' dan 'iewe'.

Masyarakat barat melakukan perubahan menetapkan sistem ejaan agar huruf 'i' dan 'j' dibezakan mengikut sebutannya. Ekoran perubahan itu - hanya pada penghujung abad ke 18, ejaan 'Jew' dimaktubkan bagi mewakili orang Yahudi dalam bahasa Inggeris.

Sementara kita kekal menggunakan istilah 'Yahudi' dalam bahasa Melayu, yang dipinjam daripada istilah asal bahasa Arab.

Persepsi orang Yahudi tamak bukan saja popular di kalangan masyarakat Melayu, bahkan sebenarnya kerap kali dipaparkan dalam media barat sendiri.

Kartun-kartun popular yang kerap memaparkan satira seperti South Park atau Family Guy, sering memaparkan watak Yahudi yang tamak.

Siri popular di Netflix berjudul 'The Umbrella Academy' juga dikritik gemar memainkan tema anti-semitik bagi mencipta persepsi buruk terhadap komuniti Yahudi.

Semuanya bermula dari kisah yang berlaku semasa Jesus Christ (kami gunakan istilah ini kerana kisah ini disebut dalam kitab Bible) menceritakan tentang pembelotan dilakukan oleh sahabat Jesus yang bernama Judas Iscariot.

Judas yang telah dirasuah, bertindak mendedahkan identiti Jesus yang sebenar dengan menciumnya semasa di khalayak ramai sebagai isyarat, membolehkan ahli persidangan Sanhedrin yang diwakili berpuluh orang pemimpin Yahudi mengenalpasti Jesus dan memulakan operasi menangkap Baginda.

Sebelum kejadian itu, Judas telah pergi menemui ahli majlis Sanhedrin berjaya dipujuk untuk bekerjasama membelot sahabatnya sendiri. Ketika itu mereka tidak mengetahui wajah sebenar Jesus Christ yang menjadi ancaman kepada penganut Yahudi.

Dalam membantu majlis Sanhedrin mengenalpasti Jesus, Judas dihadiahkan dengan 30 keping perak sebagai ganjaran.

Apa yang menyebabkan tindakan Judas itu dipersoalkan sehingga kini khasnya masyarakat Kristian, adalah disebabkan statusnya sebagai 'bendahari' tidak rasmi kumpulan 12 orang pengikut Jesus Christ.

Judas dituduh mempunyai sifat tamak yang tidak berkesudahan, menyebabkan dia mencuri dari simpanan kumpulan sendiri. Taviat itu bagaimanapun didiamkan saja sahabat-sahabatnya.

Selepas kumpulan Yahudi yang berkomplot dengan Judas berjaya menangkap Jesus lalu dibicarakan atas kesalahan menggugat kedudukan agama orang Yahudi, Jesus dijatuhkan hukuman mati oleh Gabenor Judea, lokasi di mana perbicaraan dilakukan.

Apa yang berlaku selepas itu, kami biarkan anda fikirkan mengikut intrepretasi kepercayaan anda. Kita kembali kepada kisah Judas.

Ada kisah yang mengatakan selepas pembelotan itu, Judas merasa kesal tak sudah sehinggakan dia tidak tahu apa hendak dibuat dengan kepingan-kepingan perak yang diperolehinya.

Merujuk Bible, ada beberapa versi berbeza tentang kisah yang berlaku selepas itu kepada Judas dan wang syiling hasil hadiah pembelotannya.

Ada yang menyebut dia menggantung dirinya, ada juga yang menceritakan Judas jatuh dari tebing bukit sehingga perutnya terburai. Yang jelas John, Mark, Luke dan Matthew dalam kitab Bible bersetuju bahawa Judas memainkan peranan besar mengkhianati Jesus disebabkan sifat tamak mengejar ganjaran.

Walaupun realitinya kesemua 12 orang sahabat Jesus serta Jesus Christ sendiri adalah individu berketurunan Yahudi, perbuatan Judas yang tamak sehingga sanggup melakukan kejahatan - mula dijadikan stereotaip bahawa bangsa Yahudi tamak dengan harta serta sanggup melakukan apa saja termasuklah menganiayai saudara sendiri untuk habuan wang.

Persepsi yang terbentuk di kalangan orang Kristian terhadap pembelotan Judas bertukar menjadi stigma, menjurus kepada persepsi tentang sifat tamak orang Yahudi dipopularkan gerakan gereja Kristian sendiri.

Sejarahnya sekitar abad ke 12 dan 13,  sistem pinjaman wang yang membawa kepada keuntungan berbentuk riba atau faedah kepada pemiutang yang dijalankan peminjam beragama Kristian mula berkurangan jumlahnya, selepas gereja Kristian mengeluarkan larangan mengamalkannya.

Larangan ini dibuat gereja berdasarkan kepada petikan dalam kitab Bible bab Deuteronomy ayat 23:20; yang mengharamkan pengenalan faedah kepada pinjaman sesama masyarakat Kristian.

Bangsa Yahudi pada ketika itu pula berdepan bermacam kekangan yang dikenakan oleh pemerintah ke atas mereka; orang Yahudi tidak dibenarkan memiliki tanah, tidak dibenarkan duduk di kawasan tertentu serta dilarang daripada menyertai kerja-kerja sebagai profesion. Pendek cerita, orang Yahudi tak dibenarkan bekerja.

Atas sebab kekangan-kekangan itu, masyarakat Yahudi melihat peluang untuk mereka menjadi pemiutang wang (pautan PDF) meminjamkan wang kepada individu beragama Kristian yang kini tidak lagi dapat terlibat dalam aktiviti pinjaman, dengan faedah dikenakan ke atas semua bentuk pinjaman.

Kesempitan hidup yang melanda masyarakat Kristian memaksa mereka meminjam hanya dari pemiutang Yahudi, mencipta sentimen tidak puas hati ke atas kadar faedah tinggi yang dikenakan.

Persepsi meminjam duit dari orang Yahudi memang mencekik darah berbanding peminjam Kristian, terus dipegang sehingga kini. Sehinggakan mana-mana peniaga yang tamak mengejar keuntungan dilabelkan sebagai 'peniaga yang jual barang harga Yahudi' akibat usaha nak untung cepat.

Sentimen ini terus diperkukuhkan dengan terbinanya empayar Rothschild yang menguasai majoriti institusi perbankan di dunia. Sama seperti Judas Iscariot, Rothschild juga adalah seorang Yahudi dan nama Rothschild kini sudah sinonim dengan sifat ketamakan mengejar duniawi.

Begitulah bagaimana pertelagahan antara masyarakat Kristian dan Yahudi satu masa dulu, mencipta persepsi buruk seterusnya menyebabkan peniaga-peniaga di Malaysia yang cekik darah pun turut dilabelkan sebagai peniaga harga Yahudi.

Ini tetap berlaku walaupun besar kemungkinan majoriti antara kita tak pernah berjumpa langsung dengan seorang Yahudi seumur hidup kita.